«Можа, мне трэба цяпер ужо высвятляць, колькі «націкала» страхавога стажу?»: Мінпрацы адказала на пытанні пра пенсіі\nЯк не трапіць у «пенсійную пастку»? Ці могуць прызначыць пенсію за памерлага мужа жонцы, якая знаходзілася на яго ўтрыманні? Як пацвердзіць стаж працы, калі згубілася працоўная кніжка? Калі ІП некалькі гадоў не плаціў пенсійныя ўнёскі, ці будзе ўлічаны гэты перыяд пры прызначэнні пенсіі? Гэтыя і іншыя пытанні паўставалі на анлайн-канферэнцыі «Пытанні пенсійнага забеспячэння», якая была арганізавана Міністэрствам працы і сацабароны сумесна з БелТА.\nНа іх адказвалі намеснік Міністра працы і сацыяльнай абароны Беларусі Валерый Кавалькоў, начальнік галоўнага ўпраўлення пенсійнага забеспячэння Мінпрацы і сацабароны Наталля Мурашкевіч і намеснік начальніка галоўнага ўпраўлення пенсійнага забеспячэння Ларыса Яшкова.\n«Працавала толькі 4 гады. Ці будзе мне прызначана якая-небудзь пенсія?..»\n– Чытаючы ў інтэрнэце розныя гісторыі пра «пенсійную пастку», хачу разабрацца, што гэта такое і як у яе не патрапіць. А калі трапіў, ці можна выбрацца, куды звяртацца? Можа, мне трэба цяпер ужо высвятляць, колькі «націкала» страхавога стажу?\n– З падачы СМІ, інтэрнэт-рэсурсаў сітуацыя, калі людзі, якія не адпрацавалі на працягу жыцця хоць бы 10-15 гадоў, да дня дасягнення пенсійнага ўзросту не зарабілі права на працоўную пенсію, атрымала назву «пенсійная пастка», «пастка страхавога стажу». У гэтай сувязі хацелася б адзначыць наступнае.\nПэўныя ўмовы для атрымання пенсіі – у тым ліку па працягласці стажу працы з выплатай страхавых унёскаў у фонд сацыяльнай абароны – у пенсійным заканадаўстве прысутнічалі і да прыняцця рашэнняў аб павышэнні патрабаванняў па стажы. У 2018 годзе для прызначэння пенсіі неабходна мець не менш за 16 гадоў 6 месяцаў працы з выплатай унёскаў (штогод гэтае патрабаванне павялічваецца на 6 месяцаў – да 20 гадоў у 2025 годзе, гэта значыць у 2019 годзе трэба мець ужо 17 гадоў працы і гэтак далей).\nКалі з нейкіх прычын на дату дасягнення пенсійнага ўзросту патрабаваны стаж адсутнічае, можна працягнуць працоўную дзейнасць і дапрацаваць стаж. Заканадаўства гэта не забараняе.\nТаксама хацелася б звярнуць увагу на тое, што для фарміравання паўнаважкага страхавога стажу (за год працы – год страхавога стажу) неабходна выплата ўнёскаў у фонд за ўвесь перыяд гэтай працы з заробку не ніжэй за мінімальную зарплату. Інфармацыю пра перыяды выплаты унёскаў і велічыню заработнай платы (даходу), з якіх яны выплачваліся, можна атрымаць у тэрытарыяльных органах фонду сацабароны насельніцтва.\n– Памер сацыяльнай пенсіі ў нас нават ніжэй за бюджэт пражытковага мінімуму – гэта тое, што чакае многіх беларусаў, якія трапілі ў так званую пастку страхавога стажу. Ці плануецца павысіць памер гэтай пенсіі?\n– Паводле статыстычных даных за май 2018 года сярэдні памер сацыяльнай пенсіі – 191,45 руб. Гэта вышэй за бюджэт пражытковага мінімуму пенсіянера (157,50 руб.).\nУ асноўным сацыяльную пенсію ў нас атрымліваюць дзеці-інваліды ва ўзросце да 18 гадоў і інваліды з дзяцінства. Памеры пенсіі ў іх розныя – ад 154,94 руб. (у інвалідаў ІІІ групы) да 227,24 руб. (у інвалідаў І групы, дзяцей-інвалідаў з чацвёртай ступенню страты здароўя).\nСацыяльная пенсія прызначаецца таксама жанчынам старэйшым за 60 гадоў і мужчынам старэйшым за 65 гадоў, якія не маюць права на працоўную пенсію з-за адсутнасці страхавога стажу. Такіх пенсіянераў – 3,6 тыс. чалавек (гэта 5 % ад агульнай колькасці атрымальнікаў сацыяльнай пенсіі або 0,14 % ад агульнай колькасці пенсіянераў). Многія з тых, хто сёння атрымлівае такую пенсію, не адпрацавалі нават 5 гадоў.\n– Пасля смерці мужа я засталася адна з дзіцем трох гадоў і без даходаў. Дзіця часта хварэе, і з гэтай прычыны я не працую. Зараз займаюся афармленнем пенсіі з прычыны страты карміцеля на дзіця. А ці можа быць прызначаная пенсія за памерлага мужа мне, бо я таксама знаходзілася на яго ўтрыманні?\n– Так, можа. Заканадаўства прадугледжвае права на пенсію з выпадку страты карміцеля непрацуючай жонцы, занятай доглядам за дзіцем памерлага карміцеля, якое не дасягнула васьмі гадоў. Пры гэтым варта ведаць, што пры вашым працаўладкаванні або дасягненні дзіцем васьмі гадоў выплата вам прызначанай пенсіі з нагоды страты карміцеля будзе спынена.\n– З 1996 года да 1999 года займалася прадпрымальніцкай дзейнасцю і добрасумленна плаціла падаткі. Пенсійныя ўнёскі не плаціла. У органах сацыяльнай абароны мне тлумачаць, што гэты перыяд не будзе ўлічаны пры прызначэнні пенсіі. Але гэта ж тры гады стажу, якія маюць значэнне для пенсіі. Хіба правільна іх не ўлічваць?\n– Згодна з арт. 51 Закона «Аб пенсійным забеспячэнні» перыяд прадпрымальніцкай дзейнасці ўключаецца ў стаж для прызначэння пенсіі пры ўмове выплаты абавязковых страхавых унёскаў у бюджэт фонду сацыяльнай абароны насельніцтва. Падстаў для ўключэння ў стаж перыядаў прадпрымальніцкай дзейнасці без выплаты страхавых унёскаў няма.\n– З 2007-га д 2011 года даглядаў інваліда І групы з атрыманнем дапамогі. Ці будзе гэты перыяд улічаны ў агульны стаж пры прыняцці рашэння аб прызначэнні пенсіі?\n– Так, такі перыяд залічваецца ў агульны стаж і ўлічваецца ў памеры пенсіі. Аднак, паколькі ў гэты перыяд выплата страхавых унёскаў не ажыццяўляецца, ён не ўлічваецца ў мінімальна неабходным стажы працы з выплатай страхавых унёскаў, які патрэбны для прызначэння працоўнай пенсіі па ўзросце (у 2018 годзе – гэта 16 гадоў 6 месяцаў).\n– У сілу сямейных абставін працавала толькі 4 гады. Увесь астатні час займалася хатняй гаспадаркай. Дзяцей няма. Ці будзе мне прызначана якая-небудзь пенсія?\n– У вашай сітуацыі ў сувязі з адсутнасцю патрэбнага для назначэння працоўнай пенсіі па ўзросце стажу працы з выплатай унёскаў па дасягненні ўзросту 60 гадоў вам будзе прызначана сацыяльная пенсія.\nУся інфармацыя аб вашых страхавых унёсках – у раённым аддзеле ФСАН\n– Ці можа быць прызначана і выплачвацца пенсія грамадзянцы Рэспублікі Беларусь, якая выехала ў сувязі з замужжам на пастаяннае жыхарства ў Рэспубліку Польшча? Мае працоўны стаж у РБ 18 гадоў, узрост 58 гадоў. Зарэгістравана ў Польшчы.\n– Згодна з нашым заканадаўствам права на пенсійнае забеспячэнне маюць грамадзяне Беларусі пры ўмове пастаяннага пражывання на тэрыторыі краіны. Іншы парадак пенсійнага забеспячэння можа прадугледжвацца міжнароднымі дагаворамі, якія заключаюцца Беларуссю з замежнымі дзяржавамі. У цяперашні час беларускімі і польскімі экспертамі вядзецца работа над праектам дагавора ў галіне сацыяльнага забеспячэння. Дагавор будзе прадугледжваць прызначэнне пенсіі кожнай дзяржавай (РБ і РП) за стаж працы на яе тэрыторыі і экспарт прызначаных пенсій у дзяржаву пражывання пенсіянера. Пры заключэнні гэтага дагавора можа быць вырашана пытанне вашага пенсійнага забеспячэння Беларуссю за стаж працы на яе тэрыторыі.\n– Калі ў пенсіянера, які доўгі час працуе пасля прызначэння пенсіі, зарплата перавысіла тую, з якой назначалася пенсія, лагічна, што ён мае права зрабіць пераразлік сваёй пенсіі. Бо з яго заробку працягвалі рабіцца ўсе адлічэнні, якія даюць права на пенсійнае забеспячэнне. Які парадак пераразліку?\n– Пераразлік прызначанай пенсіі па ўзросце і за выслугу гадоў з улікам перыядаў работы (стажу) пасля яе прызначэння робіцца пры ўмове неатрымання пенсіі ў гэты перыяд. Пераразлік пенсіі па ўзросце з заробку за перыяды работы пасля яе прызначэння заканадаўствам не прадугледжаны.\n– Мой дзядзька, грамадзянін Беларусі, цяпер працуе кіроўцам у Маскве, афіцыйна выплачвае ўнёскі ў пенсійны фонд РФ. Яму засталося 7 гадоў да пенсіі. Ці будзе праца ў Расіі залічаная ў працоўны стаж пры налічэнні пенсіі ў Беларусі?\n– Згодна з Дагаворам паміж Рэспублікай Беларусь і Расійскай Федэрацыяй аб супрацоўніцтве ў галіне сацыяльнага забеспячэння ад 24 студзеня 2006 года кожная з краін прызначае і вылічвае пенсію на падставе стажу, набытага на яе тэрыторыі з прымяненнем палажэнняў Дагавора і свайго заканадаўства. То-бок, за час працы ў Расіі пенсію павінна прызначаць і выплачваць Расійская Федэрацыя ў адпаведнасці са сваім заканадаўствам.\nБольш падрабязную кансультацыю па пытанні пенсіявання ў адпаведнасці з заканадаўствам Беларусі можна атрымаць у тэрытарыяльным органе па працы, занятасці і сацыяльнай абароне Беларусі, з заканадаўствам Расіі – у тэрытарыяльным падраздзяленні Пенсійнага фонду Расійскай Федэрацыі на падставе прадстаўленых дакументаў пра стаж працы.\n– У верасні гэтага года мне спаўняецца 56 гадоў, і я магу аформіць пенсію па ўзросце. Працоўная кніжка страчана. Як мне пацвердзіць свой стаж?\n– Дзеля пацвярджання перыядаў вашай працы, якія мелі месца да 1 студзеня 2003 года, вам неабходна звярнуцца па адпаведныя даведкі да былых работадаўцаў (іх правапераемнікаў) або ў архіўныя ўстановы. Пасля 1 студзеня 2003 года перыяды работы пацвярджаюцца выпіскай з індывідуальнага асабовага рахунку застрахаванай асобы, якая пры вашым звароце па прызначэнне пенсіі будзе запытана органам, які ажыццяўляе пенсійнае забеспячэнне, з раённага аддзела Фонду сацыяльнай абароны насельніцтва.\n– Я ўжо некалькі месяцаў не працую. Да пенсіі па ўзросце мне яшчэ чакаць паўтара года. Ці можна ў такой сітуацыі аформіць пенсію раней?\n– Такая магчымасць прадугледжана. Калі вы будзеце зарэгістраваны беспрацоўнай з правам на дапамогу па беспрацоўі на працягу 52 каляндарных тыдняў (такое права даецца жанчынам пры стажы працы не менш за 33 гады), то пры адсутнасці магчымасці для вашага працаўладкавання па прапанове органа па працы, занятасці і сацыяльнай абароне замест дапамогі па беспрацоўі з вашай згоды вам можа быць прызначаная датэрмінова пенсія па ўзросце, але не раней чым за адзін год да дасягнення агульнаўстаноўленага пенсійнага ўзросту. Абавязковай умовай для прызначэння такой пенсіі з'яўляецца таксама і наяўнасць стажу працы з выплатай абавязковых страхавых унёскаў – у 2018 годзе ён складае не менш за 16 гадоў 6 месяцаў.\n– У многіх краінах пенсіянер ведае, колькі сродкаў знаходзіцца на яго персанальным пенсійным рахунку. Дзе можна паглядзець, якая сума знаходзіцца ў мяне, колькі ўнёскаў у ФСАН аддадзена мною за сваё жыццё?\n– Інфармацыю аб выплаце за вас працадаўцам страхавых унёскаў можна атрымаць у раённым аддзеле ФСАН за перыяд з 1 студзеня 2003 года, гэта значыць з даты ўвядзення індывідуальнага (персаніфікаванага) уліку.\nСвятлана Бусько, «Звязда», 26 чэрвеня 2018 г.\nТеги: Минтруда и соцзащиты, пенсионное обеспечение, юридическая консультация


20 ліпень 2020, 21:08\nПадчас жывога эфіру на Свабодзе з аб’яднаным штабам Сьвятлана Ціханоўская і Марыя Калесьнікава выказаліся пра беларускую мову.\nНа пытаньне «чаму амаль няма зваротаў па-беларуску і няма агітацыйных матэрыялаў?» Марыя Калесьнікава паведаміла, што беларуская мова — мэта будучыні.\n«Большая частка нашага насельніцтва думае і гаворыць па-руску, таму ім было б цяжка ўспрымаць беларускую мову ў нашых прамовах. Думаю, мы абавязкова дадамо яе ў агітацыйныя матэрыялы. Я вучыла беларускую мову ў асноўным у вёсцы, калі прыяжджала да бабулі. Ніхто не адмаўляе каштоўнасьць беларускай мовы, трэба больш беларускамоўных школ, пра гэта казаў і Сяргей Ціханоўскі. Бо ў Менску цяпер толькі дзьве беларускамоўныя школы. Я заўжды радуюся, калі чую, як моладзь гаворыць па-беларуску», — сказала Сьвятлана Ціханоўская.\nСьвятлана Ціханоўская паабяцала падумаць, як пашырыць выкарыстаньне беларускай мовы ў кампаніі.


Канвертаваць Сербскія Дзінары (RSD) і VeriCoins (VRC) : Калькулятар абменнага курсу\nСербская дынар (RSD) і VeriCoin (VRC) Курс валют пераўтварэнні калькулятар\nГэта Сербская дынар і VeriCoin пераўтваральнік да цяперашняга часу з абменнымі курсамі з 6 красавік 2020.\nКалі ласка, увядзіце суму, якую ў полі злева ад Сербская дынар. Выкарыстоўвайце "абмен валют", каб зрабіць VeriCoin валюты па змаўчанні. Націсніце на VeriCoins або Сербскія Дзінары канвертаваць паміж гэтай валютай і ўсімі іншымі валютамі.\nСербская дынар гэта валюта, у Сербіі (RS, SRB). The VeriCoin гэта валюта, у ні ў адной краіне. Сербская дынар таксама вядомы як Serbe дынар. Сімвал VRC можа быць запісаная VRC. Абменнага курсу Сербская дынар Апошняе абнаўленне 6 красавік 2020 ад Yahoo Finance. Абменнага курсу the VeriCoin Апошняе абнаўленне 4 снежань 2019 ад coinmarketcap.com. RSD каэфіцыент мае 5 ўважаецца лічбаў. VRC каэфіцыент мае 12 ўважаецца лічбаў.


Тэрыторыя, адміністрацыйны падзел (2005) | Персональный сайт белорусского историка Вячеслава Носевича\nТэрыторыя, адміністрацыйны падзел (2005)\nВялікае княства Літоўскае: Энцыклапедыя ў 2 тамах. Т.1. – Мінск, 2005. С. 34–39.\nЯдро ВКЛ утварылася ў сярэдзіне 13 ст. у якасці палітычнага аб'яднання трох зямель: уласна Літоўскай (плошча — каля 64 тыс. км2), Жамойцкай (27 тыс. км2) і Наваградскай (з Гораднам, Ваўкавыскам, Услонімам, 23 тыс. км2). Гэтае першапачатковае ядро дзяржавы ахоплівала каля 114 тыс. км2, прычым да 80% займала балцкае, рэшту – усходнеславянскае ("рускае") насельніцтва. На працягу 2-й паловы 13 – 1-й паловы 14 ст. да яго далучыліся Полацкае, Віцебскае, Таропецкае, Менскае, Свіслацкае, Пінскае і інш. княствы агульнай плошчай каля 136 тыс. км2, а таксама частка Валыні з Берасцейшчынай (56 тыс. км2). У адрозненне ад Наваградчыны, на якую пазней пашырылася назва "Літва", яны захавалі назву "Русь". Гэтая двухчасткавасць дзяржавы абумовіла тытулатуру Гедыміна і яго наступцаў як "гаспадароў Літвы і Русі". На сярэдзіну 14 ст. каля 2/3 тэрыторыі дзяржавы займала “рускае” насельніцтва, каля 1/3 – балцкае.\nУ выніку падзелу ў 1345 ВКЛ паміж Альгердам і Кейстутам на Віленскую і Трокскую паловы (пад адной вярх. уладай) Альгерду, а потым яго нашчадкам падпарадкоўваліся Вільня з усх. паловай суч. Літвы, на Беларусі – Віцебск, Лагойск, Менск, Полацк, Слуцк, пазней – Кобрын і Мсціслаў. У Трокскую палову Кейстута і яго нашчадкаў увайшлі Жамойць, Коўна, Берасце, Ваўкавыск, Горадна, Камянец, Новагародак, Слонім. Былое Свіслацкае княства з Бабруйскай і Любашанскай валасцямі было падзелена паміж Віленскай і Трокскай паловамі. На сярэдзіну 14 ст. ВКЛ ахоплівала звыш 300 тыс. км2, пры гэтым першапачатковае ядро ("палітычная Літва") займала каля 38%, а ўласна Літва з Жамойцю ("этнічная Літва") – менш 30% яго тэрыторыі. Знешнія межы яшчэ былі нестабільнымі. У 1349 на карысць Польшчы страчана частка Валыні (Белз, Холм, Уладзімір), ненадоўга вернутая ў 1352, але нанова страчаная ў 1366. У 1351–66 Драгічынская зямля належала Мазавецкаму княству (васалу Польшчы). З 1370 Уладзімірскі і Крамянецкі паветы замацаваліся ў складзе ВКЛ. Адначасова на працягу 1350-х – 60-х адбылося істотнае павелічэнне тэрыторыі ВКЛ на ўсходзе: вял. кн. Альгерд, карыстаючыся аслабленнем Залатой Арды, падпарадкаваў частку Смаленскай (з Мсціславам, Белай і Ржэвам), Чарнігава-Северскую, Кіеўскую і Падольскую землі. З іх заходняя частка Падолля у 1366 адышла да Польшчы, Ржэўская воласць належала ВКЛ толькі часова (да 1357, у 1359–67, 1371–81). Тэрыторыя ВКЛ дасягнула 630 тыс. км2, доля "палітычнай" Літвы знізілася да 18%, а этнічнай – да 14%. Альгерд непасрэдна кантраляваў 10–15% тэрыторыі, яго фактычны суправіцель Кейстут – прыкладна столькі ж, а 70–75% складалі ўдзелы і вотчыны іншых князёў. Большасць стараж. валасцей захаваліся як адм. адзінкі, яны былі часткова пераразмеркаваны ва ўдзелы Гедымінавічаў (Гарадзенскае, Віцебскае, Заслаўскае, Мсціслаўскае, Новагародскае, Пінскае, Полацкае, Слуцкае княствы) ці вотчыны мясц. княжацкіх дынастый (Гарадзецкае, Друцкае, Лукомскае); некаторыя значныя воласці (Берасцейская, Барысаўская, Ваўкавыская, Лагойская, Менская, Слонімская і інш.) кіраваліся намеснікамі вял. князя. У канцы 1360-х дробныя княствы на ўсходнім памежжы (Вяземскае, Казельскае, Навасільскае) знаходзіліся ў васальнай залежнасці ад Альгерда, якая скончылася пасля 1371.\nУ міжусобіцах 1380-х гг. ВКЛ паспытала тэрытарыяльныя страты: Ратненскае княства на Валыні часова перайшло ў васальную залежнасць да караля Польшчы і Венгрыі, Жамойць у 1384 трапіла пад кантроль Тэўтонскага ордэна, Падляшша ў 1390 – пад кантроль Мазовіі. Пасля 1392 вял. кн. Вітаўт аднавіў працэс пашырэння тэрыторыі: у 1396 была далучана рэшта Смаленскай зямлі (часова аднавіла незалежнасць у 1401–04), у 1408 вернута Падляшша, у 1410 – Жамойць, у 1413 – Заходняе Падолле. На правабярэжжы Дняпра ўлада ВКЛ распаўсюджвалася на стэпавы абшар да Чорнага мора, але гэтая тэрыторыя заставалася амаль незаселенай. У гэты ж час адбыліся істотныя змены ў адм. структуры: Вітаўт далучыў да вялікакняжацкага дамена былыя ўдзелы Кейстутавічаў (Трокі, Горадна, Берасце і інш.), ліквідаваў удзелы ў Віцебску, Кіеве, Новагародку, Полацку, Смаленску, Чарнігаве і замяніў мясц. князёў сваімі намеснікамі.\nКраіна падзялялася на судова-адм. акругі (княствы і намесніцтвы), межы якіх не былі вызначаны заканадаўча, а гістарычна склаліся ў мінулым. На тэр. Беларусі было каля 20 княстваў і намесніцтваў, якія з'яўляліся асноўнымі адм.-тэр. адзінкамі. Яны падзяляліся на больш дробныя воласці, якія паступова распадаліся ў працэсе пажалавання земляў феадалам. Да 1427 у склад ВКЛ увайшлі "вярхоўскія" княствы (Адоеў, Карачаў, Масальск, Мезечск і інш. ), а таксама Вяземскае княства, з мясцовымі князямі на чале. На месцы былога Навасільскага княства, запусцелага ў выніку татарскіх нападаў, утварыліся Любуцкае, Мцэнскае, Тульскае намесніцтвы.\nУ 1420-я ВКЛ дасягнула свайго максімальнага пашырэння – каля 687 тыс. км2 (без уліку прычарнаморскіх стэпаў). Пры гэтым тэрыторыя сучаснай Літвы займала каля 10%, сучаснай Украіны – 33%, Расіі – 23%, Падляшша – 1,8%, Беларусі – каля 30% (доля Беларусі ў этнаграфічных межах 19 ст., са Смаленшчынай і Падляшшам, дасягала 38%). Новая ўсобіца ў 1432–34 прывяла да страты Тульскай воласці на карысць Разанскага княства і Заходняга Падолля на карысць Польшчы. У 1447–48 да Польшы канчаткова адышлі Ратненская і Мяджыбажская воласці, пасля чаго заходняя граніца ВКЛ стабілізавалася да 1569. Пры гэтым Усходняе Падолле, якое засталося ў ВКЛ і адмінстрацыйна адносілася да Валынскай зямлі, апынулася тэрытарыяльна адасобленым ад яе.\nПад уплывам Польшчы на працягу 15 ст. намесніцтвы пачалі называцца паветамі, не раздадзеныя ў прыватную ўласнасць воласці – староствамі ці дзяржавамі. Акрамя таго, захоўваўся традыц. падзел ВКЛ на Віленскую і Трокскую часткі (з 1413 сталі называцца ваяводствамі). У ваен. і часткова падатковых адносінах Гарадзецкае, Клецкае, Кобрынскае, Пінскае княствы, Берасцейскае, Ваўкавыскае, Гарадзенскае, Камянецкае, Новагародскае, Слонімскае намесніцтвы падпарадкоўваліся намесніку (з 1413 – ваяводзе) трокскаму; Друцкае, Мсціслаўскае, Слуцкае княствы, Ашмянскае, Крэўскае, Лагойскае, Лідскае намесніцтвы – ваяводзе віленскаму. Полацкая зямля з Лукомскім княствам, Віцебская з Аболецкім, Аршанскім і, магчыма, Магілёўскім намесніцтвамі, Кіеўская з Мазырскім намесніцтвам ўтваралі асобныя ваен. і судовыя акругі.\nПасля 1440 Віцебская, Жамойцкая, Кіеўская і Полацкая землі атрымалі адм.-тэр. і судовую аўтаномію, якая праіснавала да сярэдзіны 16 ст. Кіеўскае княства было часова адноўлена з 1440 да 1470. Буйныя княжацкія вотчыны існавалі на Валыні і ў Чарнігаўскай зямлі. З 2-й пал. 15 ст. Азярышчанская і Усвяцкая воласці Віцебскай зямлі, шэраг т.зв. “рускіх” валасцей у Падняпроўі кіраваліся намеснікамі вял. князя, а Абольцы, Заслаўе, Лагойск да пач. 16 ст. фактычна страцілі статус намесніцтваў і ператварыліся ў прыватнаўласніцкія або дзярж. маёнткі. Адметнай рысай Друцкага і Лукомскага княстваў з'яўлялася іх сумесная прыналежнасць моцна разгалінаваным княжацкім родам.\nУ выніку памежных канфліктаў 1486–92 і вайны Маскоўскай дзяржавы з ВКЛ 1492–94 былі страчаны Адоеўскае, Вяземскае, Казельскае, Мезецкае княствы, у выніку вайны Маскоўскай дзяржавы з ВКЛ 1500–03 – Бельскі, Таропецкі, Дарагабужскі паветы Смаленскай зямлі, шэраг ускраінных валасцей Полацкай і Віцебскай земляў, Бранскае, Ноўгарад-Северскае, Трубчэўскае, большасць Чарнігаўскага княства, Мцэнскае, Пуціўльскае і інш. намесніцтвы, паўд. частка Мсціслаўскага княства (Мглін і Папова Гара). Са складу Чарнігаўскага княства ў ВКЛ засталася Рэчыцкая воласць (далучана да Віленскага ваяводства).\nСтатус ваяводства ў 1471 атрымала былое Кіеўскае княства, у 1504 – Полацкае намесніцтва, у 1507 – Новагародскае, у 1508 – Віцебскае і Смаленскае. Жамойцкая і Валынская землі захавалі традыцыйную назву, але іх намеснікі (адпав. старосты жамойцкі і луцкі) былі роўныя па статусу ваяводзе. Такім чынам, на пачатку 16 ст. аформілася двухузроўневая адміністрацыйная структура. Вышэйшы ўзровень утваралі Віленскае, Віцебскае, Кіеўскае, Новагародскае, Полацкае, Смаленскае ваяводствы, Валынская і Жамойцкая землі. Яны падзяляліся на княствы, намесніцтвы і панскія вотчыны.\nУ 1508 вернута Любецкая воласць (далучана да Кіеўскага ваяводства). У 1513 створана Падляшскае ваяводства, у якое, апрача ўласна Падляшша, ўвайшлі Берасцейскі, Камянецкі і Кобрынскі паветы. У 1514 страчана рэшта Смаленскай зямлі. Усяго да Маскоўскай дзяржавы ў 1486–1514 адышло каля 1/3 тэрыторыі ВКЛ, яго плошча скарацілася да 496 тыс. км2, з іх сучасная Літва займала 14%, Беларусь – 45, Падляшша – 3 і Украіна – 38%.\nШэраг удзельных княстваў пасля згасання мясц. дынастый быў падараваны ў 1521–24 каралеве Боне і ператвораны ў намесніцтвы (воласці): Гарадзецкае, Клецкае, Кобрынскае, Пінскае. У 1529 намесніцтвам стала Мсціслаўскае княства. У 1537 на карысць Маскоўскай дзяржавы страчаны Себеж і шэраг дробных памежных валасцей Полацкага ваяводства (т. зв. Завалочча), але вернута Гомельская воласць, уключаная ў Віленскае ваяводства. Кантроль ВКЛ над прычарнаморскімі стэпамі фактычна быў страчаны ў апошняй чвэрці 15 ст., з 1520-х зах. частка Прычарнамор’я трапіла пад кантроль Асманскай імперыі. Афіцыйна паўднёвая мяжа ВКЛ па рэках Кадымы, Сінюхе і далей да вусця Цясміна была замацавана ў 1540-я.\nУ працэсе адм. рэформы 1565–66 тэр. ВКЛ была нанова падзелена на ваяводствы і паветы: Берасцейскае (Берасцейскі і Пінскі пав.), Брацлаўскае (без паветаў), Валынскае (цэнтр – Луцк, Крамянецкі, Луцкі і Уладзімірскі пав.), Віленскае (Ашмянскі, Браслаўскі, Віленскі, Вількамірскі і Лідскі пав.), Віцебскае (Аршанскі і Віцебскі пав.), Кіеўскае (Жытомірскі, Кіеўскі, Мазырскі да 1569, Оўруцкі, Чаркаскі, Чарнобыльскі пав.), Менскае (Менскі, Рэчыцкі і з 1569 Мазырскі пав.), Мсціслаўскае (без паветаў), Новагародскае (Ваўкавыскі, Новагародскі і Слонімскі пав.), Падляшскае (цэнтр – Драгічын, Бельскі, Драгічынскі і Мельніцкі пав.) 15 тыс. кв.км, Полацкае (без паветаў, фактычна значная частка яго тэр. 18,8 тыс. кв.км у 1563–81 заставалася пад кантролем Расіі) і Трокскае (Гарадзенскі, Ковенскі, Трокскі, Упіцкі пав.). Жамойцкая зямля 24 тыс. кв.км з цэнтрам у Расіенах не атрымала павятовага падзелу, але па-ранейшаму была эквівалента ваяводству. У канцы 1566 да ВКЛ была далучана Задзвінскае княства (са складу скасаванага Лівонскага ордэна і сэкулярызаваных уладанняў Рыжскага арцыбіскупства), якое было падзелена на 4 акругі (павета): Вендэнскі, Дынабургскі, Рыжскі, Трайдэнскі.\nУ выніку Люблінскай уніі 1569 была ўтварана Рэч Паспалітая Абодвух Народаў, у якой Польскае каралеўства і ВКЛ захавалі пэўную самастойнасць. Пры гэтым Брацлаўскае, Валынскае, Кіеўскае (без Мазырскага пав.), Падляшскае ваяв. далучыліся да Польскага каралеўства, Задзвінскае княства стала сумесным уладаннем (кандамініюмам) Польшчы і ВКЛ. Іншая частка былой Лівоніі захавалася ў якасці Курляндскага герцагства – васала Рэчы Паспалітай. Тэрыторыя ВКЛ у складзе Рэчы ІІаспалітай зменшылася да 292 тыс. км2 (Беларусь – 77%, Літва – 23%). Паўд.-усх. ускраек суч. тэр. Беларусі з Брагінам і Хойнікамі 8 тыс. кв.км пасля 1569 г. застаўся ў Кіеўскім ваяводстве Польскага каралеўства. Па завяршэнні Лівонскай вайны у 1582 г. да Віцебскага ваяводства далучана Веліжская воласць. Падначаленая Рэчы Паспалітай тэрыторыя Лівоніі (Задзвінскае княства) падзелена на 3 прэзідэнтуры (з 1598 – ваяводствы): Вендэнскую (Інфлянцкую), Дэрпцкую і Пернаўскую. У выніку вайны Рэчы Паспалітай са Швецыяй 1600–29 большасць Лівоніі адышла да Швецыі, пад кантролем Рэчы Паспалітай засталіся толькі 4 староствы: Дынабургскае, Люцынскае, Марыенгаўзенскае і Рэжыцкае. Іх тэрыторыя 14 тыс. кв. км ў 1677 аб’яднана ў Інфлянцкае ваяводства (без паветаў) з цэнтрам у Дынабургу, якое захавала двайную прыналежнасць да Польшчы і ВКЛ.\nУ выніку вайны Рэчы Паспалітай з Расіяй 1609–18 да ВКЛ далучаны Смаленскае ваяв. са Старадубскім пав, а таксама Невельская і Себежская вол., уключаныя ў Полацкае ваяв. Плошча тэрыторыі дасягнула 380 тыс. км2, яна ахапіла практычна ўсю этнічную тэрыторыю беларусаў (на сучасную Беларусь прыходзілася 54%, на Літву – 17%). У 1634 да Расіі зноў адышлі часткі Смаленскага (з Жыжэцам, Масальскам, Сярпейскам) і Старадубскага (з Трубежам) паветаў агульнай плошчай каля 30 тыс. км2. У 1646 у склад Старадубскага пав. з Кіеўскага ваяв. пепрададзена Лоеўска-Любецкае староства. Па выніках вайны Расіі з Рэччу Паспалітай 1654–67 да Расіі адышлі Смаленскі і Старадубскі пав. 45 тыс. кв. км (з апошняга ў складзе ВКЛ засталося толькі Лоеўска-Любецкае староства 8 тыс. кв.км, уключанае ў Рэчыцкі пав.), часова – Веліжская, Невельская, Себежская воласці 6 тыс. кв.км (вернуты ВКЛ у 1678). З 1678 плошча тэрыторыі ВКЛ складала 296 тыс. км2 і не мянялася амаль стагоддзе.\nПасля 1-га падзелу Рэчы Паспалітай (1772) усх. частка ВКЛ (Мсціслаўскае, Інфлянцскае ваяводствы, Віцебскі, значная частка Аршанскага, Полацкага, Рэчыцкага паветаў) адышла да Рас. імперыі. Адміністрацыя Аршанскага (з цэнтрам у Халопенічах), Полацкага (з цэнтрам ва Ўшачах), Рэчыцкага паветаў працягвала існаваць. Паводле канстытуцыі 1791 былі ўтвораны новыя паветы: Завілейскі (цэнтр Паставы), Эйшышкскі, Слуцкі (Случарэцкі), Кобрынскі, Запінскі (цэнтр Столін). Хуткае скасаванне гэтай канстытуцыі прывяло і да скасавання новаўтвораных паветаў. Пасля 2-га падзелу Рэчы Паспалітай (1793) у склад Расіі ўвайшла цэнтр. частка Беларусі. На пазасталай тэр. Рэчы Паспалітай Гродзенскі пав. быў пераўтвораны ў Гродзенскае ваяводства. Рэшта тэрыторыі ВКЛ ўвайшла ў склад Расіі пасля 3-га падзелу Рэчы Паспалітай (1795).\nЛіт.: Любавский М. К. Областное деление и местное управление Литовско-Русского государства ко времени издания первого Литовского статута. М., 1892; Крикун Н. Административно-территориальное устройство Правобережной Украины в XV–XVIII вв. Киев, 1992.\n‹ ВКЛ ад узнікнення да Крэўскай уніі (2003-2005) Вверх Дэмаграфія, заселенасць (2005) ›


У Мосары адсвяткавалі ўрачыстасць святога Яна (+відэа) | Каталіцкі Веснік\nАдпустовая ўрачыстасць ў парафіі святой Ганны адбылася 25 – 26 чэрвеня.\nЗ даўніх часоў на гэты фэст збіралася шмат вернікаў, прычым не толькі з мосарскай парафіі, але з усяго наваколля.\nТаццяна Пундзіс прыехала ў Мосар з Шаркаўшчыны, яна кажа: “Мы часта сюды прыязджаем, нашы бацькі, дзядулі, бабулі прывучылі нас да гэтага. Мы самі сюды прыязджаем, прывозім сваіх дзяцей, гэта ўжо ў нас традыцыя цэлых пакаленняў, каб не прапускаць гэтыя святы”.\nЗ ёй згодная і Алена Клімза-Колтан, якая таксама прыехала на фэст з Шаркаўшчыны: “Я сюды ўпершыню патрапіла на фэст у 1992 годзе. Тады яшчэ свята адзначалі не там, дзе зараз, а каля возера. Ну і пасля таго кожны год з сям’ёй прыязджаем сюды”.\nУрачыстую вячэрнюю Імшу, якая адбылася ў суботу 25 чэрвеня, узначаліў біскуп Віцебскай дыяцэзіі Алег Буткевіч. Напачатку Імшы пробашч парафіі ксёндз Марат Казлоўскі і вернікі ўрачыста прывіталі іерарха. На богаслужэнні прысутнічалі прадстаўнікі раённай улады.\nУ сваім слове да вернікаў біскуп Алег Буткевіч напачатку нагадаў пра жыццё святога Яна Хрысціцеля, адзначыўшы, што яго нараджэнне было часткай Божага плана па збаўленню чалавецтва ад грахоў.\n“Кожнага з нас Бог прадугледзіў і паставіў на тое месца, дзе мы зараз знаходзімся, — падкрэсліў іерарх, — можна задаць сабе пытанне , навошта Богу было патрэбна ствараць чалавека? Бог стварыў чалавека з любові, на свой вобраз і падабенства”.\n“А калі Бог стварыў нас з любові, — адзначыў далей біскуп, — то не для таго, каб над намі здзекавацца”. Кожны чалавек імкнецца да таго, каб быць шчаслівым, але сапраўднае шчасце можна займець толькі з Богам.\nПасля заканчэння Імшы святкаванне перамясцілася ў прыкасцельны парк, які быў створаны ў свой час па ініцыятыве ксяндза-прэлата Юозаса Булькі.\nТам адбылося бласлаўленне агня, ад якога было запаленае вогнішча. А далей адбылася канцэртная праграма, падрыхтаваная супрацоўнікамі аддзела культуры Глыбоцкага райвыканкама.\nГлыбачанін Часлаў Берніковіч, які родам з гэтых мясцін, успамінае, што свята ў Мосары праводзілася заўсёды.\n“Раней мы ездзілі на яго на кані. У бацькі была такая вялікая павозка, усе жанчыны з вёскі на яе садзіліся, дзеці, і так ехалі на гэта свята”.\nНа свята прыехалі госці не толькі з Беларусі, але і з-за мяжы. Валянціна Лісоўская, якая нарадзілася ў Мосары, але ўжо чатыры дзесяткі гадоў жыве ў суседняй Латвіі, распавяла: “Хочацца прыехаць, каб паглядзець, як святкуюць у Беларусі. У Латвіі ёсць сваё падобнае свята, яно называецца Ліга, у нас на яго нават дні непрацоўныя, у вас гэтага няма. А сюды я прыехала яшчэ, каб сустрэцца з аднакласнікамі і аднавяскоўцамі”.\nВернікі з цеплынёй успамінаюць свайго былога пробашча ксяндза Юозаса Бульку.\nЧаслаў Берніковіч успамінае: “Раней на фэсце вогнішча не было, але быў кірмаш. І на ім прадавалі шмат ягад і цукеркаў. І ўся дзея адбывалася перад касцёлам. Гэта ўжо дзякуючы светлай памяці ксяндзу-прэлату Юозасу Бульку працяг свята перайшоў сюды, на гэту пляцоўку”.\n“Гэта быў чалавек, з усіх людзей чалавек, — успамінае былога пробашча Антон Альсевіч з вёскі Запаснікі, — Гэта ён усё гэта прыдумаў. Ён ноччу не спаў, усё думаў, як зрабіць лепш. І мы яму дапамагалі”.\nСвята ў Мосары можа быць добрым прыкладам супрацоўніцтва касцёла і мясцовай улады. Як адзначыла старшыня Глыбоцкага раённага Савета дэпутатаў Галіна Унуковіч, на Глыбоччыне гэта стала ўжо добрай традыцыяй, бо працуем мы для адной мэты – каб квітнела наша Беларусь і каб нашы людзі былі шчаслівымі. А ўсім землякам у гэты святочны дзень яна пажадала “міру, дабрабыту, каб у людзей ладзіліся ўсе справы, каб людзі працавалі не толькі для сваёй карысці, але і для сваіх блізкіх. А таксама любові, бо нашы сэрцы заўсёды адкрытыя, каб любіць, быць любімымі і дапамагаць адзін аднаму”.\nУ тым, што хрысціянства ўвабрала ў сябе традыцыі язычніцтва, святары не бачаць нічога дрэннага.\nПробашч парафіі ксёндз Марат Казлоўскі адзначыў, што святы Ян ахрысціў сваёй асобай паганскае свята. “Традыцыя святкаваць Купалле сыходзіць сваімі каранямі да язычніцтва. Людзі шукалі папараць-кветку, якая сімвалізавала шчасце. А шчасце, гэта мэта жыцця чалавека, як сёння падкрэсліў у сваім казанні біскуп. А для хрысціяніна шчасце ў тым, каб быць разам з Хрыстом”.\nГэта адзначыў таксама і біскуп Алег Буткевіч. Па яго словах, хрысціянства надало іншы сэнс шмат якім язычніцкім святам: “Тут вялікую ролю адыгрывае культура народа, якая звязаная яшчэ з тым язычніцкім веравызнаннем нашых продкаў. Але Бог сваёй прысутнасцю асвячае ўсё тое добрае, што ёсць у чалавеку. Трэба толькі ўмець аддзяляць зерне ад пустазелля. Таму я лічу, што такія святы маюць права на існаванне”.\nА Купалле працягвалася ў Мосары да позняй ночы.\nБіскуп Алег Буткевіч ксендз прелат Юозас Булька Купалле Мосар урачыстасць\t2016-06-28


Грамадска патрэбнае даследаванне\n03.04.2021 09:00 Адукацыйная прастора\nУ Полацку падведзены вынікі заключнага этапу Рэспубліканскай алімпіяды па інфарматыцы. З 29 сакавіка па 1 красавіка за перамогу ў фінале змагаліся прадстаўнікі каманд абласцей, Мінска і Ліцэя БДУ. Пляцоўкай правядзення спаборніцтва стаў Полацкі дзяржаўны ўніверсітэт; пражыванне было арганізавана ў Полацкім дзяржаўным хіміка-тэхналагічным каледжы.\nЯк паведаміла метадыст упраўлення вучэбна-метадычнай работы Акадэміі паслядыпломнай адукацыі Марына Марчанка, у заключным этапе прынялі ўдзел 127 навучэнцаў, 11 з іх узнагароджаны дыпломамі І ступені. Марына Васільеўна асобна адзначыла высокі ўзровень арганізацыі алімпіяды і падзякавала Віцебскай вобласці за гасцінны прыём — “Старажытны і разам з тым сучасны, Полацкі ўніверсітэт займае знакавае месца на адукацыйнай прасторы Беларусі. Нават знаходжанне ў аўдыторыях, сцены якіх захоўваюць даўніну, дысцыплінавала і выклікала адчуванне судакранання з гісторыяй, прыналежнасці да яе, бо тут, на Полаччыне, вытокі айчыннай адукацыі. Для ўдзельнікаў і кіраўнікоў каманд, членаў журы арганізатары пастараліся стварыць максімальна камфортныя і бяспечныя ўмовы пражывання, прадаставілі выдатную матэрыяльна-тэхнічную базу, арганізавалі цікавыя экскурсіі. Мы не проста сабраліся і вызначылі найлепшых з лепшых, але і атрымалі многа яркіх пазітыўных уражанняў. Такія сустрэчы ўзбагачаюць веды дзяцей аб роднай краіне, выклікаюць гордасць за яе”.\nСтаршынёй журы быў старшы выкладчык кафедры дыскрэтнай матэматыкі і алгарытмікі ФПМІ Беларускага дзяржаўнага ўніверсітэта Аляксандр Буслаўскі — фіналіст першай Рэспубліканскай алімпіяды па інфарматыцы, які потым падрыхтаваў многіх медалістаў міжнародных алімпіяд па прадмеце, быў трэнерам каманд Мінскай вобласці і Мінска.\n— Магу сказаць з уласнага вопыту на прыкладзе факультэта прыкладной матэматыкі і інфарматыкі, дзе я працую: студэнтаў, якія ў юнацкія гады ўдзельнічалі ў алімпіядзе, адразу бачна, — расказаў Аляксандр Андрэевіч. — У нас на першым курсе выкладаюць праграмаванне, на другім — тэорыю алгарытмаў. Гэтыя два прадметы неабходна вывучаць, каб быць папяховым алімпіяднікам. Асаблівасць алімпіяды па інфарматыцы якраз у тым, што ў працэсе падрыхтоўкі дзеці выходзяць далёка за рамкі школьнай праграмы: ужо ў сярэдніх класах пачынаюць авалодваць ведамі і навыкамі, якія астатнія школьнікі набываюць у 11 класе, і далей фактычна асвойваюць частку ўніверсітэцкага курса. Таму, у прыватнасці, на алімпіядзе няма падзелу па класах: заданні аднолькавыя, усё залежыць ад падрыхтоўкі і асабістых якасцей. Дарэчы, сёлета шасцікласнік з гімназіі № 1 Ліды Мацвей Мальцаў прадэманстраваў вынік вышэйшы, чым у многіх фіналістаў-старшакласнікаў. Ён быў адзначаны пахвальным водзывам і стаў уладальнікам спецыяльнага прыза міністра адукацыі Рэспублікі Беларусь.\nНа час алімпіяды па інфарматыцы навучэнцу прадастаўляецца камп’ютар з доступам у аўтаматызаваную тэсціруючую сістэму: гэта значыць, удзельнік рашае задачы, адсылае рашэнні, а сістэма іх ацэньвае. У першы дзень алімпіяднікі праходзяць пробны тур і асвойваюцца з сістэмай (якая, безумоўна, ужо добра знаёма ім з папярэдніх этапаў). Непасрэдна спаборніцтва адбываецца ў два туры працягласцю па пяць гадзін. Варта адзначыць, нагрузка гэта сур’ёзная, бо для непадрыхтаванага чалавека нават проста засяроджана займацца справай такі працяглы час няпроста, а тут гаворка пра школьнікаў, якім даводзіцца пры гэтым яшчэ і рашаць складаныя заданні. Па словах старшыні журы, фармат нацыянальнай алімпіяды набліжаны да міжнародных стандартаў. Адзін тур можа ўтрымліваць ад 3 да 5 заданняў, па кожным з іх прапануецца некалькі ўзроўняў: трэба выбраць больш лёгкі або складаны, у залежнасці ад чаго вар’іруюцца налічаныя балы; удзельнік бачыць свой вынік адразу пасля выканання задання. Зваротная сувязь дазваляе пазбегнуць прыкрых сітуацый — напрыклад, калі навучэнец завяршыў работу і лічыць, што добра справіўся, але пасля высвятляецца, што яго рашэнне абсалютна не адпавядала ўмовам задачы. У гэтым годзе ў кожным туры было па 4 заданні. Другі тур атрымаўся больш складаным: калі на першым вылучыліся ўдзельнікі, якія набралі найвышэйшую колькасць балаў, то на наступны дзень некаторыя задачы ніводзін з удзельнікаў не рашыў са 100-працэнтным вынікам.\n— Тых удзельнікаў, якія знаходзяцца ўверсе рэйтынга заключнага этапу рэспубліканскай алімпіяды, мы запрашаем на зборы па падрыхтоўцы да міжнароднай алімпіяды па інфарматыцы, — паведаміў Аляксандр Буслаўскі. — Штогод колькасць запрошаных крыху адрозніваецца ў залежнасці ад розных прычын — напрыклад, праводзяцца зборы анлайн або вочна. У мінулым годзе з-за пандэміі ў нас, на жаль, не было магчымасці запрасіць дзесяцікласнікаў. Зноў-такі па многіх прадметах, у тым ліку па нашым, міжнародныя алімпіяды праходзілі ў дыстанцыйным фармаце — адпаведна мы рыхтуемся і да такога варыянта, таму гэтае пытанне будзе вырашана крыху пазней у рабочым парадку.\nУ інфарматыкі ад пачатку пераважна мужчынскае аблічча, і тэндэнцыя захоўваецца дагэтуль: па статыстыцы сёлетняй алімпіяды, сярод фіналістаў было толькі 8 дзяўчат. Гаворачы аб дасягнутых выніках, нельга абмінуць увагай самаадданую работу настаўнікаў, якія трэніруюць каманды і штогод рыхтуюць пераможцаў заключнага этапу. Асабліва варта адзначыць Анжаліку Лапо (Ліцэй БДУ), Аляксея Барунова (Гомельская вобласць) і Вераніку Лакціну (Віцебская вобласць), вучні якіх заваявалі найбольшую колькасць дыпломаў. Традыцыйна, як і па іншых вучэбных прадметах, пераможцам абласнога этапу алімпіяды залічваецца 100-бальны вынік па прадмеце пры паступленні ва ўстановы вышэйшай адукацыі краіны, а пераможцы заключнага этапу, незалежна ад ступені дыплома, могуць быць залічаны на профільную спецыяльнасць без уступных выпрабаванняў.\n— Яно, канечне ж, матывуе. Але я не рэкамендаваў бы разглядаць алімпіяду выключна як інструмент для залічэнняў ва УВА, — выказаў меркаванне старшыня журы. — У большасці ўдзельнікі спаборнічаюць не дзеля таго, каб паступіць (хаця, паўтараюся, стымул важны і моцны), а ў асноўным таму, што ім цікава. Гэтай справай многія працягваюць займацца ў студэнцкія гады і працуючы па спецыяльнасці — існуе даволі многа рэйтынгавых спаборніцтваў для дарослых па гэтым напрамку. І дасягаюць значных перамог: у якасці прыладу можна прывесці дасягненні Генадзя Караткевіча з Віцебскай вобласці, імя якога ведаюць ва ўсім свеце. Нашы алімпіяднікі працуюць у вядомых ІТ-кампаніях свету і зарэкамендавалі сябе як дасведчаныя прафесіяналы. Тое, што мы не абыходзім па колькасці праграмістаў Індыю ці Кітай, выклікана велізарнай розніцай у колькасці насельніцтва нашых краін. Фактычна нашы праграмісты — адны з наймацнейшых у свеце, гэта жывы прыклад і зададзеная высокая планка для сённяшніх алімпіяднікаў.\nДыпломамі І ступені заключнага этапу Рэспубліканскай алімпіяды па інфарматыцы ўзнагароджаны: Андрэй Касцяны (гімназія № 51 Гомеля), Дзмітрый Грунтоў (сярэдняя школа № 40 Вiцебска iмя М.М.Громава), Цімафей Балюконіс (гімназія № 8 Віцебска), Станіслаў Дамасевіч, Станіслаў Палын (Клуб юных пажарных Мазыра), Мілана Канановіч, Дзяніс Лагуноў, Арцемій Уейскі (Ліцэй БДУ), Мікалай Навіцкі, Канстанцін Смірноў (гiмназiя № 1 Вiцебска iмя Ж.I.Алфёрова), Ілья Штанаў (гімназія № 1 Бабруйска).\nФота Наталлі СЛЯПЦОВАЙ.\nПолацкрэспубліканская алімпіяда па інфарматыцы\nІнтэрактыўная музейная педагогіка для ма...


Дабрачынны канцэрт у Мінску ладзяць беларусы Пецярбурга\nГалоўная » Навіны ЗБС "Бацькаўшчына" » Дабрачынны канцэрт у Мінску ладзяць беларусы Пецярбурга\nЗ нагоды правядзення дабрачыннага канцэрту “Танга, вальсы, рэгтаймы” 29 чэрвеня адбылася прэс-канферэнцыя. Сам канцэрт прымеркаваны да 68-й гадавіны вызвалення Мінска ад нямецка-фашысцкіх захопнікаў.\nАрганізатарамі мерапрыемства, якое праводзіцца ўжо другі год запар, выступілі Творцая садружнасць “Маэстра” (Санкт-Пецярбург), Беларускае грамадска-культурнае таварыства Санкт-Пецярбурга і Беларуская дзяржаўная філармонія.\nНамеснік старшыні праўлення Беларускага грамадска-культурнага таварыства Санкт-Пецярбурга Аляксандр Станкевіч, распачынаючы прэс-канферэнцыю, расказаў, што ў беларусаў Пецярбурга прысутнічае моцная зацікаўленасць у падтрымцы сувязяў з Радзімай. 2 тыдні таму прайшла ХХ міжнародная канферэнцыя “Санкт-Пецярбург і беларуская культура”. Гэта штогадовае мерапрыемства, па выніках якога выдаецца зборнік матэрыялаў. Намеснік старшыні Міжнароднай асацыяцыі беларусістаў Аляксандр Суша дадаў, што на гэтай канферэнцыі збіраюцца не толькі беларусы свету, але і даследчыкі-беларусісты іншых нацыянальнасцяў. Спадар Суша падкрэсліў, што ўсе такія акцыі і праекты заўжды трымаюцца на канкрэтных людзях і іх ініцыятывах.\nБылі прэзентаваныя кнігі, цалкам або часткова прысвечаныя беларусам у гісторыі Пецярбурга. Гэта энцыклапедычнае выданне “Беларусы Пецярбурга” Міколы Нікалаева, якая выйшла пры падтрымцы МГА “ЗБС “Бацькаўшчына”, Дома нацыянальнасцяў Санкт-Пецярбурга і піцерскіх беларусаў, а таксама кніга журналіста Міхаіла Шыманскага “Мая вера – мая Беларусь”.\nЗаснавальнік творчай садружнасці “Маэстра” кампазітар Леанід Левашкевіч паведаміў, што ў сёлетнім канцэрце прадугледжаная праграма з дзвюх частак. У першым аддзяленні адбудзецца прэм’ера цыкла “Паравіны году”, а ў другім слухачам будзе прадстаўленая праграма “Танга, вальсы, рэгтаймы”. Дапаможа ў гэтым сімфанічны аркестр Беларускай дзяржаўнай філармоніі.\nКіраўнік аркестра Ірына Арцімовіч адзначыла, што філарманічная музыка носіць элітарны характар, і аркестр зацікаўлены ў тым, каб радаваць слухачоў яе якасным выкананнем. У мінулым годзе, калі адбыўся першы сумесны канцэрт садружнасці “Маэстра” і аркестра філармоніі, публіка сыходзіла з залы са слязьмі на вачах.\nАляксандр Станкевіч асабліва падкрэсліў, што сёлетні канцэрт уключаны ў план гарадскіх мерапрыемстваў па святкаванні Дня Рэспублікі.\nЛеанід Левашкевіч расказаў пра тое, як прыйшла ідэя правесці такі канцэрт у Беларусі. Паводле яго словаў, ідэя выспявала даўно. У 2008 годзе пасля канцэрту “Дарога любові” ў Санкт-Пецярбургу да яго падышла здымачная група “Беларусь ТВ”, каб запісаць інтэрв’ю для праграмы “Карані”. Леанід Левашкевіч, сам ураджэнец Беларусі, сказаў, што хацеў бы прывезці сваю праграму ў Мінск. Гэтую ідэю ён потым абмяркоўваў з Аляксандрам Станкевічам, і разам яны пачалі рабіць захады па арганізацыі канцэрта ў Беларусі. Немалую ролю ў поспеху гэтай справы сыграла добрае знаёмства з Уладзімірам Рылаткам, на той час намеснікам Міністра культуры Беларусі, які ўхваліў ініцыятыву і паспрыяў яе ажыццяўленню.\nЛеанід Левашкевіч паведаміў, што ў планах на будучыню – прэзентацыя канцэртнай версіі балета-сюіты “Калядная казка” ў Мінску, але пакуль невырашаны фінансавы бок пытання. Таксама мяркуецца ў верасні выступіць з пашыранай праграмай канцэрту “Танга, вальсы, рэгтайм” на “Мінск-Арэне”, з адміністрацыяй якой цяпер вядуцца перамовы.\nЗ дадатковай інфармацыяй пра дзейнасць калектыву “Маэстра” можна пазнаёміцца на сайце http://www.maestrospb.ru.\nКанцэрт “Танга, вальсы, рэгтайм” адбудзецца 2 ліпеня а 19.00 у Вялікай канцэртнай зале Беларускай дзяржаўнай філармоніі.\nТэлефон для даведак: (017) 284-44-33.


Сакрэты юзабіліці: як зрабіць з наведвальніка пакупніка\nГалоўная »Аб кампанii »Навiны »Сакрэты юзабіліці: як зрабіць з наведвальніка пакупніка\nПаняцце «юзабіліці» ўжо трывала ўвайшло ў лексікон вэб-майстроў і спецыялістаў па прасоўванні сайтаў, яно ўжываецца надта часта, дарэчы і не да месца. Але мала сказаць «юзабіліці», варта ведаць, як яго палепшыць на вашым сайце. Менавіта гэта прапануюць у Навучальным цэнтры SEOLAB. Курсы для тых, хто хацеў бы навучыцца павышаць эфектыўнасць і аддачу сайтаў, распачнуцца вельмі хутка.\nЯк зрабіць, каб наведвальнік не проста ператварыўся ў пакупніка, але і зрабіў гэта з задавальненнем?\nПытанне не зусім простае, а адказ на яго займае цэлыя 24 гадзіны: 12 заняткаў па 3 акадэмічныя гадзіны. Псіхалогія ўспрымання, праектаванне дзейнасці, лагічная структура сайта – на кожным занятку вы будзеце даведвацца ўсё больш пра тое, яе зрабіць сайт зручным для наведвальнікаў і эфектыўным для бізнесу.\nНе будзе пазбаўлены ўвагi і мабільны інтэрнэт. Мабільныя дадаткі працуюць па сваіх правілах, і карысна будзе даведацца пра гэта да таго, як вы пачняце распрацоўваць свой дадатак.\nЗаняткі будуць праходзіць з 6 лістапада па 20 снежня 2012 г. па аўторках і чацвяргах з 16:00 да 18:00.\nПрацягласць курсаў - 12 заняткаў па 2 гадзіны.\nКошт удзелу - 1 700 000 бел.руб.\nМаксімальная колькасць чалавек у групе - 15 чалавек.\nМесца правядзення - вучэбны клас па адрасе вул. Іванаўская 56, офіс 102.\nСістэмны падыход і поўны ахоп тэм юзабіліці гарантуюць спікеры курсаў, спецыялісты, на рахунку якіх не толькі тэарэтычныя веды, але і салідны досвед па праектаванні і карэкцыі сайтаў. Разнастайныя аспекты працы над паляпшэннем зручнасці сайтаў асветляць для вас вядучы вэб-аналітык, прафесійны вэб-архітэктар і іншыя.\nКаб распачаць справу правільна…\n… варта пачаць з курсаў па юзабіліці Навучальнага цэнтра SEOLAB.\nКошт гэтых 12 заняткаў акупіцца амаль адразу ж: ужо пасля першага дня вы паглядзіце на свой сайт па-новаму. Вы пачняце разумець, чаму некаторыя «цікавыя фішкі» не працуюць, і ўбачыце, на якой стадыі патэнцыяльны кліент страціў цікавасць да вашай прапановы.\nВы яшчэ паспееце запісацца на курсы – заняткі распачнуцца 6 лістапада.\nАле варта спяшацца: колькасць месцаў у групе абмежавана.\nРаім звярнуць увагу на зніжкі – магчыма, вы знойдзеце выгадны варыянт менавіта для вас.


15 студзень 2005, 18:48\nКрымінальную справу на прадпрымальніка Яўгена Бурымскага завёў Аршанскі Дэпартамэнт фінансавых расьсьледаваньняў Камітэту дзяржкантролю. Спадара Бурымскага вінавацяць у тым, што ён, ня стаўшы своечасова на ўлік у гарадзкім Фондзе сацыяльнай абароны і два гады не плаціўшы ўнёскаў, нанёс дзяржаве матэрыяльных стратаў на 833 тысячы 20 рублёў.\nПаколькі гэтая сума перавышае 40 базавых велічыняў, справу на спадара Бурымскага вырашылі завесьці па крымінальным артыкуле, які прадугледжвае пакараньне выпраўленчымі работамі, грашовым штрафам альбо арыштам да 6 месяцаў.\nНа думку намесьніка старшыні Беларускага Хэльсынскага камітэту Гары Паганяйлы ды юрыста аршанскага Вольнага прафсаюзу Алега Граблеўскага, якія кансультуюць падсуднага прадпрымальніка па юрыдычных пытаньнях, абвінаваціць яго можна толькі па адміністрацыйным артыкуле – за спазьненьне з рэгістрацыяй у сацыяльным фондзе. Бо пакуль чалавек там не зарэгістраваны, ён ня мае падставаў плаціць якія б там ні было ўнёскі.\nЯўген Бурымскі кажа, што два гады таму сябры аршанскага Вольнага прафсаюзу прадпрымальнікаў адмыслова вырашылі не рэгістравацца ў Фондзе сацыяльнае абароны, бо фактычнае абароны ад яго няма аніякай.\n(Бурымскі: ) “Каля шасьцісот чалавек па горадзе і каля ста чалавек у раёне ня сталі на ўлік у сацыяльны фонд і ня плацяць унёскі. Як мне казаў сьледчы, яшчэ двух чалавек рыхтуюць да суду. Але, паколькі мая справа першая, ён казаў так: “Сьпярша паглядзім, што з гэтага атрымаецца”.\nПершай падобная справа сталася і для судзьдзі Тацяны Рыбаковай. Паводле меркаваньня прысутных сёньня на судзе юрыстаў, судовы працэс можа зацягнуцца, бо Яўген Бурымскі вінаватым сябе не прызнае ды карыстаецца падтрымкай з боку незалежных юрыстаў. Паколькі прадстаўнікі падатковае службы прэтэнзіяў да падсуднага ня выказалі, а прадстаўнікі сацыяльнага фонду на суд не зьявіліся ўвогуле, то наступнае пасяджэньне прызначанае на 19 студзеня.


Няпростай выдалася сёлетняя вясна для працаўнікоў аграпрамысловага комплексу Ганцаўшчыны. З-за бурнай вясенняй паводкі ім давялося ў надзвычай складаных умовах выконваць усе палявыя работы. Не паспелі як след адысці ад гэтай бяды, як вялікая вада праліўнымі дажджамі зноў вярнулася на землі многіх сельгаскааператываў.\nПа даных тэхніка-аграметэаролага метэаралагічнай службы раёна Наталлі Мікалаеўны Канановіч, найбольшая колькасць ападкаў выпала ў трэцяй дэкадзе мая. Толькі за тры дні — 25, 27 і 31 мая — выпала іх 60 міліметраў, што складае амаль месячную норму. Такое, па звестках метэаролагаў, фіксуецца ў нашай вобласці раз у 23 гады.\nНе парадаваў жыхароў Ганцаўшчыны добрым надвор’ем і пачатак лета. Толькі за 1 чэрвеня выпала 27 міліметраў ападкаў, а за першыя чатыры дні гэтага месяца — 48, або дзве дэкадныя нормы. Кароткачасовыя дажджы і навальніцы прагназуюцца і ў гэтыя дні.\nЗемлі, насычаныя віль-гаццю яшчэ ў час паводкі і не ўсюды паспеўшыя добра прасохнуць, зноў аказаліся ў палоне вады. У асобных гаспадарках літаральна плавалі пасевы розных сельгаскультур, пад вадой аказаліся пашы. Паводле інфармацыі спецыялістаў райсельгасхарчу, найбольш пацярпелі СВК “Цельшына”, “Бярозавец”, “Адраджэнне”, “Хатынічы”, участак “Дзяніскавічы”.\nУ чацвер, 6 чэрвеня, едзем разам з галоўным аграномам райсельгасхарчу М. І. Канановічам і намеснікам начальніка райсельгасхарчу па жывёлагадоўлі А. Л. Бобкам у “Цельшына” і “Бярозавец”. “Няпростая склалася сітуацыя, — характарызуе па дарозе ў гаспадаркі становішча спраў Міхаіл Канановіч. — З-за непагадзі зацягнуліся тэрміны пасяўной, затрымліваецца хімпраполка зернявых і зернебабовых, кукурузы, іншых культур, іх падкормка, бо па пераўвільготненых палях немагчыма прайсці тэхніцы. Гэта, на жаль, адмоўна паўплывае на ўраджайнасць сельгаскультур.\nЗараз для сельскіх працаўнікоў дарагая кожная пагодлівая хвіліна. З цяжкасцю вядзецца хімпраполка культур: каб лягчэй можна было адольваць пераўвільготненыя ўчасткі, апырсквальнікі запаўняюцца сродкамі хімаховы раслін не ў поўным аб’ёме. Гэта зніжае выпрацоўку на адзінку тэхнікі, перарасходуецца паліва, парушаюцца запланаваныя тэрміны хімапрацоўкі”.\n“Ва ўсіх гаспадарках разумеюць сітуацыю, і ніхто не сядзіць склаўшы рукі, — дапаўняе калегу Анатолій Бобка. — Мабілізуюцца ўсе сілы для таго, каб як мага хутчэй і якасней справіцца з наступствамі стыхіі. У складаных умовах вядзецца нарыхтоўка сенажу, што ўплывае на яго якасць, узнікаюць праблемы з забеспячэннем зялёнымі кармамі жывёлы, якая стаіць на фермах. Для яе павялічылі колькасць канцэнтратаў, а гэта зноў жа дадатковыя расходы”.\nУ Люсіне да нас далучаецца галоўны аграном гаспадаркі Дзмітрый Васільевіч Бруй. Едзем на сельгасугоддзі СВК “Цельшына”. Дзмітрый Васільевіч каменціруе сітуацыю: “Загінулі на плошчы ў 80 гектараў азімыя збожжавыя, а таксама на 30 гектарах — азімы рапс. Літаральна плавалі ў вадзе травы амаль на 400 гектарах. Іх трэба ўбіраць, а тэрміны касьбы зацягваюцца. Па стану на 6 чэрвеня ў гаспадарцы скошаны травы першым укосам толькі на 320 гектарах пры плане 760. Пры аптымальных умовах мы б цяпер завяршалі касьбу. Губляецца якасць кармоў, у іх ужо няма той колькасці пажыўных рэчываў, якія маглі б быць. Статак, што на выпасе, пераганяем на вышэйшыя ўчасткі, дойкі даводзіцца буксіраваць. Зрэшты, усё ўбачыце на свае вочы”, — і спецыяліст змаўкае.\nБачым, куды не кінеш вока, усюды сумныя вынікі нядаўняй стыхіі. У той дзень, калі пабывалі пасля абеду на палях СВК “Цельшына”, давялося прыпыніць фотаздымку, тут зноў лінуў кароткачасовы дождж. Хаця вада пачала спадаць, можна ўявіць, што тут было на пачатку тыдня. У асобных месцах утварыліся ледзь не азёры, дзе плаваюць дзікія качкі.\nВа ўрочышчы Дубровіца хімпраполка сельгаскультур вялася спарана, адразу двума адзінкамі тэхнікі. Палі ў многіх месцах глыбока парэзаны коламі трактароў. Ногі грузнуць па калена, у нізкіх месцах жоўкнуць пасевы.\nТакі ж невясёлы малюнак на асушаных землях урочышчаў Праход, Ліпава і іншых. На адной з пляцовак у Ліпаве рапс вымахаў на славу, было б цэнтнераў не менш за 20 з гектара, але і там зараз чарнеюць прагалы і стаіць вада. Кругласутачна давялося працаваць аператарам помпавай станцыі, што ў Ліпаве. У мінулую нядзелю навальнічны разрад вывеў са строю падстанцыю. Спецыялісты электрасетак адразу ж прыехалі на месца і ліквідавалі непаладкі.\nНе лепшае становішча і на землях СВК “Бярозавец”. Усходы кукурузы і іншых культур у многіх месцах стаяць у вадзе.\nГалоўны аграном СВК “Хатынічы” Галіна Раманаўна Пічыц, з якой напярэдадні звязалася па тэлефоне, занепакоена. “Пятнаццаць гадоў працую ў гаспадарцы, — гаворыць яна, — але такога бедства не прыгадваю. Былі, вядома ж, падтапленні, але не такія і не ў гэткіх маштабах. Статка вельмі шкада”.\n“Усё стараліся зрабіць, каб жывёла не стаяла ў вадзе, — дзеліцца непрадбачанымі клопатамі і старшыня гэтай гаспадаркі В. І. Бобка. — Пераганяем на іншыя, больш надзейныя ўчасткі, адбуксіроўваем дойкі і малакавозы з дапамогай новага энерганасычанага трактара, які атрымалі месяц назад. А гэта ж дадатковыя затраты гаруча-змазачных матэрыялаў. Ды і тэхніка, каб не ліўні, была б задзейнічана на іншых работах. Зараз ідзе закладка сенажу, тэхніка гразне, таму і на гэтых участках дзяжурыць дадатковы трактар. У сераду, пятага чэрвеня, у райцэнтры надвор’е выстаяла, а ў нас мо з паўгадзіны ліў дождж, малаціў град”, — скрушна дадае кіраўнік СВК.\nВось такія карэктывы ўнесла нябесная канцылярыя ў планы сельскіх працаўнікоў. Ды яны не пасуюць перад цяжкасцямі, разумеюць, як важна зараз зрабіць усё, ад іх залежачае, каб выратаваць ураджай гэтага года і выйсці пераможцамі.\nОб очередных ударах стихии и мерах, предпринимаемых по ликвидации подтоплений жилых домов, читайте в свежем номере «СП» за 12 июня 2013 года


Лексіка паводле сферы ўжывання. Устарэлыя словы і неалагізмы — урок. Беларуская мова, 5 класс.\nЛексіка паводле сферы ўжывання. Устарэлыя словы і неалагізмы\n1. Лексіка паводле сферы ўжывання. Устарэлыя словы і неалагізмы\nПаводле сферы ўжывання лексіка беларускай мовы падзяляецца на агульнаўжывальную і абмежаванага ўжытку.\nДа першай групы адносяцца словы, якімі карыстаюцца ўсе носьбіты маўлення. Такія словы агульназразумелыя і апісваюцца ў разнастайных слоўніках. Агульнаўжывальных слоў пераважная большасць у любой мове, яны складаюць яе аснову.\nДа другой групы адносяцца словы, якімі карыстаюцца абмежавана, у залежнасці ад:\n1) мясцовасці, геаграфічнай тэрыторыі (дыялектныя словы, ці дыялектызмы);\n2) сацыяльнай групы (жаргонныя словы, ці жарганізмы);\n3) сферы жыццядзейнасці чалавека (спецыяльная лексіка);\n4) гісторыі бытавання (устарэлыя словы і неалагізмы).\nДыялектныя словы — словы, які ўжываюцца ў адной ці групе гаворак. Напрыклад, суконнікі — суконныя штаны, віляхвост — падліза, тамацька — там (на Магілёўшчыне). Значэнне такіх слоў зразумелае па большасці толькі прадстаўнікам пэўнай мясцовасці. Дыялектызмы могуць выкарыстоўвацца ў літаратурных творах для характарыстыкі герояў як прадстаўнікоў пэўнага геаграфічнага асяроддзя.\nЖаргонныя словы — словы, якія сустракаюцца ў маўленні людзей пэўных сацыяльных груп. Напрыклад, у студэнтаў: аўтамат — залік, зашыцца — схавацца, класна — вельмі добра.\nДа спецыяльнай лексікі адносяцца навуковыя тэрміны (выкарыстоўваюцца ў пэўнай галіне ведаў: электрон, індукцыя, ом — у фізіцы; каробачка, нырка, сэрца — у біялогіі), а таксама прафесійныя словы (ужываюцца носьбітамі пэўнай прафесіі: педагагічны савет, семінар, класна–абагульняльны кантроль — у настаўнікаў; гэблік, долата, рашпіль — у цяслярстве).\nДа ўстарэлай лексікі адносяцца гістарызмы (абазначаюць прадметы і з’явы, якія не сустракаюцца ў сучасны момант: кардынал, гайдук, лёкай) і архаізмы (устарэлыя назвы сучасных прадметаў: длань і далонь, травень і май, алавік і аловак).\nАд устарэлай трэба адрозніваць старую лексіку — спрадвечна беларускія словы, якія паходзяць з глыбокай старажытнасці і якімі мы зараз актыўна карыстаемся (неба, агонь, вада, карова, конь).\nНеалагізмы (наватворы) — новыя словы: гучнабежны (Якуб Колас), бурлівіць (Паўлюк Трус), нехацімец (А.Куляшоў), зязюліцца (В.Коўтун), раскішэніцца (А.Каско). Некаторыя наватворы паступова становяцца прывычнымі, паколькі абазначаныя імі прадметы і з’явы аказваюцца агульнавядомымі. У такім разе яны страчваюць адценне навізны і пераходзяць у разрад агульнавядомых (касманаўт, батыскаф, ракета, спадарожнік).


Вынікі-2018. Чэрвень :: Новости Орши\n1807 просмотров, 13 комментариев\nАдстаўка Святловай, шабаш "рускага свету" — чым захапляліся і чым абураліся аршанцы ў чэрвені.\nЧэрвень 2018 года быў вельмі насычаным на падзеі на Аршаншчыне. Бадай гэта быў адзін з самых прадуктыўных месяцаў для працы навінаў на нашым сайце, балазе штодня было аб чым пісаць. Самай чытаемай навіной месяца і адной з найпапулярнейшых у годзе стала адстаўка скандальнай Ганны Святловай з пасады кіраўніцы Аддзелу культуры райвыканкама. Чуткі пра хуткую адстаўку чыноўніцы ішлі яшчэ паўгода таму, а новыя адмены канцэртаў "праславілі" чыноўніцу на ўсю Беларусь. Пасля гэтага адстаўка стала справай часу. Але і пры чарговым скандале Святлова здолела пратрымацца на сваёй пасадзе яшчэ некалькі месяцаў. Яе адстаўка справакавала агромністую колькасць каментароў і спрэчак на нашым сайце.\nУ гэтым жа месяцы скончыла жыццё самагубствам маладая медсястра, гэтая навіна болем і спагадай адгукнулася ў многіх сэрцах. Здарылася і яшчэ адна трагедыя ў горадзе: аршанца, які не вярнуўся з начнога клуба, знайшлі ў Дняпры. У цэнтры Оршы ў чэрвені загінуў матацыкліст.\nНечакана сярод папулярных навінаў чэрвеня апынулася інфармацыя пра крадзеж плота з лецішча на Аршаншчыне. Верагодна, людзей здзівіла нахабства злодзея. Адна справа красці бітоны і рукамыйнікі на метал недзе з гаража, а іншая скрадаць агароджу, вельмі рызыкуючы трапіць на вочы суседзям ці гаспадару, які вернецца.\nЧэрвень 2018-га адзначыўся незвычайна моцнай актывізацыяй так званага "рускага свету". Акцыі, закамуфляваныя, напрыклад, пад "патрыятычны" аўтапрабег, прайшлі і ў нашым горадзе. Машыны на нумарах далёкіх рэгіёнаў Расеі мелі на сабе сцягі і налепкі псеўдарэспублік ЛНР і ДНР, з апаратуры гучалі савецкія ваенныя песні. Ролю масоўкі, як заўсёды, выконвалі сябры БРСМ і клуба "Русічы". Аршанскія чыноўнікі, відаць, па загадзе зверху, хлебам-соллю сустрэлі тых людзей, якія як мінімум інфармацыйна ўдзельнічалі ў інфармацыйных дыверсіях супраць Украіны і яе народа, правакавалі вайну, падтрымалі акупацыю ўкраінскага Крыма. Хто канкрэтна ўдзельнічаў у імперскім прабегу, для якога перамога над германскім нацызмам была толькі прыкрыццём, распавяло спецыяльнае расследванне. Акрамя таго, у Оршу невядомыя людзі зноў укінулі расейскую адвентысцкую газету з праімперскімі тэкстамі, ад якой раней адмовіліся беларускія адвентысты.\nТаксама ў чэрвені аршанцы захапляліся самастойнасцю ката Марціна з раёна "Раніца", а на "Дзень абароны дзяцей" грамадскія актывісты мікрараёна Флёрава правялі ўнікальнае свята. Матэрыял "Дзень без алкаголю" прыцягнуў у асноўным негатыўныя каментары адносна ініцыятараў, бо людзі не ўбачылі сэнсу рабіць падобнае. А адзін з каментароў стаў адным з самых вясёлых на Orsha.eu за год. Яго аўтарам стаў карыстальнік Текила:\nВ Орше перед выпускными вечерами аптеки, где продается Зорекс, и Алко-Зельтцер обогнали по сборам фильм «Стиляги» Валерия Тодоровского.\nОбсуждение новости: Вынікі-2018. Чэрвень


Пасляслоўе АДУкірмаша: як знайсці працу мары? - Адукацыя\nЗдымкі Аляксея Зайца\nРэха АДУкірмаша чуваць і сёння, а ўсё таму, што такой канцэнтрацыяй карысных парад нельга не падзяліцца з усімі. На гэты раз артыкул прысвечаны тым, хто яшчэ не вызначыўся з працай, а таксама тым, хто ў актыўным пошуку свайго месца ў прафесіі. З досведу энэргічных і неабыякавых HR-спецыялістак — Тані Пуцяцінай, Веры Паклонскай і Ганны Кузьмянковай — мы дзелімся з вамі самымі важнымі рэчамі і лепшымі рэсурсамі, каб знайсці і атрымаць працу мары было цалкай рэальнай з’явай.\nАмаль кожнага гэтае пытанне заганяе ў лабірынты, дзе пераплятаюцца розныя прафесіі, меркаванні сяброў і бацькоў, асабістыя схільнасці і, канешне, існуючыя ўмовы ў грамадстве. Знайсці выйсце можна наступным чынам:\nскласці CV менавіта пра сябе і для сябе, каб убачыць, якімі навыкамі вы валодаеце на дадзены момант;\nзрабіць кар’ераграму, а дакладней сцэнар прафесійнага развіцця. Гэта добры інструмент для вызначэння асабістых мэтаў і каштоўнасцей, улік якіх дазволіць зразумець, што трэба рабіць, каб патрапіць на працу мары;\nпрайсці тэст на профарыентацыю, але мець на ўвазе, што крок, два і нават тры можна зрабіць убок, бо самае галоўнае – гэта вашыя перавагі;\nзнайсці ментара – чалавека, які натхняе, у якога можа навучыцца розным рэчам, у тым ліку і жыццёвым. Але памятайце, што асабістыя перавагі – самае важнае;\nпаглядзець, куды развіваецца свет;\nзазірнуць у атлас будучых прафесій;\nнарэшце паспрабаваць тое, што падабаецца, праз прагляды цікавых лекцый і выкананне невялікіх заданняў па тэмах (www.coursera.org, theoryandpractice.ru , www.futurelearn.com);\nперыядычна чытаць добрых HR-спецыялістаў, каб заўсёды ісці ў нагу з часам, напрыклад www.facebook.com/alena.vladimirskaya.\nДалей наступая, не менш складаная частка – знайсці гэтую працу мары. Нашыя эксперткі прапануюць такі варыянт пошуку:\nскласці добрае рэзюмэ. У сеціве шмат розных парадаў, але самыя карысныя на погляд нашых удзельніц тут;\nадаптаваць яго пад кожную вакансію, на якую адгукаешся;\nстварыць старонку на www.linkedin.com – сацыяльная сетка для стварэння дзелавых кантактаў;\nпадрыхтавацца да кожнага інтэрв’ю:\n— даведацца як мага больш пра кампанію, у якую кіруеце;\n— прыдумаць 20 пытанняў, якія вам могуць задаць;\n— прыдумаць 5 сваіх пытанняў для рэкрутэра: чаму адкрылася гэта пазіцыя, якія вашы спадзяванні наконт паспяховага кандыдата і г.д.\nразумець, што не толькі вы выбіраеце, але і вас выбіраюць!\nА пакуль працягваеце шукаць сябе ці чакаць адказаў ад працадаўцаў, можна паспрабаваць заняцца фрылансам:\nwww.upwork.com — кароткатэрміновыя працы;\nwww.toptal.com — доўгатрэрміновыя кантракты.\nНу што, насустрач да працы мары? І да новых сустрэч, сябры!\nДарэчы, у Празе


25 кастрычнік 2017, 11:53\n«Гроднааблкінавідэапракат» настойвае на тым, што публікацыя Вельб на сайце нашкодзіла дзелавой рэпутацыі прадпрыемства, і патрабуе абвергнуць зьвесткі.\nСёлета ў ліпені студэнтка журфаку БДУ Вераніка Вельб, якая праходзіла практыку на гарадзенскім сайце Hrodna.life, апублікавала артыкул у рубрыцы «Меркаваньні» пад назвай «Глядзець няма чаго. Для чаго насамрэч падыходзяць гарадзенскія кінатэатры».\nУ ім аўтарка напісала, што «гарадзенскія кінатэатры яе расчаравалі», што ў трох мясцовых кінатэатрах на працягу двух-трох тыдняў паказваюць адны і тыя фільмы.\nКрытычна выказалася і да рэпэртуару кінатэатраў: «Кінатэатар — гэта прэм’еры, стужкі — пераможцы фэстываляў, гэта атмасфэра, калі ты цалкам паглыблены ў тое, што адбываецца на экране. Горадня досыць вялікі горад, каб тут быць людзям з рознымі густамі. А гарадзенскі кінапракат нічым, акрамя разрэклямаванага галівудзкага кіно, не цікавіцца».\nАртыкул прыйшоўся не даспадобы прадстаўнікам адміністрацыі «Гроднааблкінавідэапракат», і ў пазове ў суд яны вызначылі чатыры фрагмэнты, якія, на іх погляд, зьяўляюцца непраўдзівымі і нашкодзілі іхнай дзелавой рэпутацыі.\nРэдактар сайту Hrodna.life Аляксей Шота сказаў Свабодзе, што, атрымаўшы позву з суду, прапаноўваў «Гроднааблкінавідэапракату» ў рубрыцы «Меркаваньні» апублікаваць свой матэрыял аб працы прадпрыемства ў межах абмену думкамі, але адміністрацыя з гэтым не пагадзілася.\n«Адміністрацыя „Гроднааблкінавідэапракату“ настойвае на тым, што мы павінны апублікаваць абвяржэньне. Маўляў, факты ў артыкуле груба скажаюць рэальнасьць, не адпавядаюць сапраўднасьці і наносяць шкоду дзелавой рэпутацыі. І відавочна, што ім карціць вырашыць справу менавіта праз суд. Прычым яны патрабуюць толькі абвяржэньня зьвестак і пакрыцьця судовых выдаткаў».\nПаводле Шоты, яны нязгодныя з патрабаваньнямі другога боку, паколькі разьмясьцілі на сваім сайце толькі меркаваньне, а ніякім чынам не абразу і тым болей не сказілі ніякіх фактаў.\n«Паводле беларускай Канстытуцыі, — заўважае Шота, — кожны грамадзянін мае права выказваць сваю думку».\nПадчас судовага працэсу прадстаўнік «Гроднааблкінавідэапракату» хадайнічаў аб правядзеньні лінгвістычнай экспэртызы тэксту з мэтай вызначыць, ці названыя фрагмэнты маюць нэгатыўны характар у дачыненьні да прадпрыемства «Гроднааблкінавідэапракат» і ці артыкул пабудаваны згодна са стратэгіяй дыскрэдытацыі КУП «Гроднааблкінавідэапракат».\nПаводле Шоты, іх бок не пагадзіўся з такой пастаноўкай пытаньняў для экспэртызы і прапанаваў свае пытаньні экспэртам.\n«Мы просім высьветліць, ці зьяўляюцца гэтыя выказваньні выказваньнямі пра факты ці выказваньнямі меркаваньня. Тут крыецца прынцыповая розьніца. І па-другое, калі гэта выказваньні пра факты, то ці носяць яны намераны характар. Мы лічым, што такая пастаноўка пытаньняў больш адпавядае сутнасьці справы».\nНаступнае паседжаньне суду пакуль не прызначана.


Як замарозіць Персікі - просты метад\nАмерыканскія Дэсерты Пірагі Мясцовыя інгрэдыенты Лета Produce Замарожванне прадуктаў харчавання\nЛёгкі спосаб замарожвання персікаў на хаце\nВы на занадта вялікім фермерскай рынку? Перайсці да персікавы і-выбар? Плануюць паставіць некаторыя цалкам саспелыя лета персікаў ў маразільнай камеры, каб карыстацца імі пазней, калі іх Санберст смак будзе ярчэй халодны восеньскі вечар ці ноч шэрай зімы? Уявіце, што служылі ледзь размарожаную замарожаныя лустачкі персіка па марозіву ў перагрэтай кватэры ў глухіх зімах лютага. Гэта ўся яркасць і цяпло, і летам.\nГэта выдатны аргумент для замарожвання персікаў.\nНа шчасце, замарожванне персікаў так жа проста, як 1-2-3:\n1. Падрыхтуйце персікі для замарожвання лушчэння і нарэзкі іх.\nУ той час як лушчэнне не з'яўляецца тэхнічна неабходным, вашым будучым я падзякую вас ад усёй душы за тое, што прадбачліва ачысціць персікі прама цяпер. Будучы ў стане поп персікаў непасрэдна з маразільнай камеры ў смузи або пірагі або на марозіва з'яўляецца часткай аргументу, каб замарозіць іх у першую чаргу.\nКалі ў вас ёсць толькі некалькі персікаў см Як Нарэзаць персікі просты спосаб , каб нарэзаць затым ачысціць персікі; калі вы працуеце з 4 - мя ці больш персікаў, вы можаце пайсці з пілінга затым наразаючы , як паказана на Як пачысціць Цэлыя персікі .\n2. Пакладзеце вычышчаныя лустачкі персіка ў адзін пласт на лісце выпечкі.\nЯ ж вы хочаце мінімізаваць ачыстку, ісці наперад і выраўняйце ліст выпечкі з пергаментнай паперай або ваксаванай паперы ў першую чаргу. Ключ павінен трымаць персікі ў адным пласце.\nЧым менш яны датычацца, тым лепш, таксама. Гэта дазволіць холаду маразілкі працаваць так хутка, як гэта магчыма, і раўнамерна на ўсіх зрэзах персіка. Чым хутчэй яны замярзаюць, тым лепш канчатковыя тэкстуры персікаў. Акрамя таго, яны будуць замярзаць паасобку, а не ў камяк, што робіць іх больш зручнымі ў выкарыстанні, у рэшце рэшт.\n3. Усталюйце бляху ў маразільнай камеры да таго часу, пакуль персікі будуць замарожаныя да канца.\nГэта зойме не менш за чатыры гадзіны і да ночы, у залежнасці ад вашага маразільніка. Аўтаномны або маразільнікі будуць працаваць хутчэй, вышэй халадзільнік маразільнікі зойме трохі больш часу.\nПерадача замарожаныя лустачкі персіка ў які зачыняецца пластыкавым пакеце і пячаткай. Выціснуць столькі паветра, наколькі гэта магчыма (калі вы хочаце атрымаць сур'ёзныя, друк мяшка цалкам, за выключэннем месцы для саломы, ўставіць саломінку, і смактаць, як шмат рэшткавага паветра, як вы можаце да запячатвання мяшка цалкам); вярнуць персікі ў маразільную камеру, пакуль вы не будзеце гатовыя выкарыстоўваць іх. Калі ў вас ёсць вакуум-герметык, гэта будзе выдатны час, каб выкарыстоўваць яго.\nЗамарожаныя персікі будуць трымаць да 6 месяцаў у халадзільнік з маразільнай камерай комба і да 12 месяцаў у ізаляваным маразільніку.\nЯк выкарыстоўваць замарожаныя персікі\nВыкарыстоўвайце замарожаныя персікі ў выпечцы або смузи, каб дадаць даўкі слодыч аднойчы персіка сезону, казачныя, як яно ёсць, але памяць. Няма неабходнасці размарожваць іх першымі, проста выкарыстоўваць іх як ёсць. Замарожаныя персікі, па сутнасці, дзейнічаць у якасці загушчальнікі гэтак жа, як лёд робіць у смузи. У пірагоў і іншых хлебабулачных вырабаў, то яны будуць проста выпякаць да тоўшчы і саладзей, чым свежыя.\nСмажаны Lamb бургер з мятай


Расціслаў Чапурны, які асвятляў пратэст працоўных у Маладзечне, затрыманы | Навіны Беларусі | euroradio.fm\nГалоўная / Расціслаў Чапурны, які асвятляў пратэст працоўных у Маладзечне, затрыманы\nДома ў яго прайшоў ператрус, была забраныя камп'ютарная тэхніка і мабільныя тэлефоны...\nРасціслаў Чапурны, які 11 траўня асвятляў пратэст працоўных у Маладзечне, затрыманы. Прычым адбылося гэта ў той жа дзень, паведамляе першая беларуская газета. Па некаторых звестках, Чапурны асуджаны на 10 сутак адміністрацыйнага арышту. Дома ў яго прайшоў ператрус, была забраныя камп'ютарная тэхніка і мабільныя тэлефоны.\nУ той дзень на Маладзечанскім малочным камбінаце прайшла забастоўка. Раніцай яго работнікі сабраліся каля прахадной прадпрыемства, абураныя рэзкім зніжэннем заробкаў. Мясцовы фармацэўт Расціслаў Чапурны выклаў відэа адтуль у Instagram. Так пра забастоўку даведалася ўся краіна.\nПратэст спыніўся, калі людзям паабяцалі аднаразовую выплату. Пазней кіраўніцтва прадпрыемства заявіла праз раённую газету. што работнікі атрымалі нізкія заробкі за красавік у выніку "збою ў праграме".\n"Мінская праўда" на сваім YouTube-канале выклала "пакаяльнае відэа" з Чапурным.


Беларускі Партызан :: #БезПраваНаРасправу: Яны накінуліся на сына як сабакі, што сарваліся з ланцуга\n#БезПраваНаРасправу: Яны накінуліся на сына як сабакі, што сарваліся з ланцуга\nНаталля Змітровіч. Фота: ПЦ "Вясна".\nПраваабарончы цэнтр "Вясна" прэзентуе мультымедыйны праект #БезПраваНаРасправу, прысвечаны выяўленню выпадкаў катаванняў і іншых жорсткіх, бесчалавечных ці прыніжаючых годнасць відаў абыходжання і пакарання з боку органаў улады і іншых дзяржаўных структур.\nНа жаль, нямногія з падобных ахвяр вырашаюцца дамагацца пакарання для сваіх крыўдзіцеляў ці хаця б надаць агалоску такім інцыдэнтам. У выніку, міліцыянты застаюцца беспакаранымі, людзі - неабароненымі ад міліцэйскага гвалту, а статыстыка МУС аб службовых злачынствах - моцна скажонай. Праект #БезПраваНаРасправу закліканы зламаць сцяну маўчання, страху і беззаконня і паказаць, што катаванням і жорсткім відам абыходжання можна і трэба супрацьстаяць.\nПершая гісторыя распавядае пра тое, як настаўніца са Смаргоні, у той час, калі сын зарабляе на жыццё дальнабойнікам, вымушана была “перакваліфікавацца” ў адваката, адстойваючы ягоныя правы.\n... У жыхара Смаргоні Барыса Змітровіча дробная спрэчка з жонкай ўвечары 14 студзеня 2017 года паслужыла падставай для затрымання, падчас якога ён быў моцна збіты і атрымаў хімічны апёк вачэй. Збіццё працягвалася ў памяшканні дзяжурнай часткі міліцыі, куды яго даставілі неўзабаве.\nЗа гэты час у Следчым камітэце прынялі 3 пастановы аб адмове ва ўзбуджэнні крымінальнай справы па факце збіцця. Ва ўсіх пастановах дзеянні супрацоўнікаў прызнаныя правамернымі. Скаргу на апошнюю пастанову зараз разглядае Гарадзенская абласная пракуратура. Адхіленыя былі і скаргі па факце збіцця пры затрыманні, пададзеныя ў службу асабістай бяспекі міліцыі. Наталля Змітровіч поўная рашучасці адстаяць справядлівасць у дачыненні да сына і працягвае абскарджанне неправамерных дзеянняў смаргонскіх міліцыянтаў...\nКалі вы ці вашы блізкія патрапілі ў сітуацыі, у якіх супрацоўнікі органаў МУС дзейнічалі з перавышэннем сваіх паўнамоцтваў, паведамляйце пра такія выпадкі ў Праваабарончы цэнтр "Вясна" па тэлефоне: +375 29 8413981 або па пошце: viasna@spring96.org\nІнфармацыя ў сацыяльных сетках па хэш-тэгу: #БезПраваНаРасправу\nДата стварэння навіны 08.11.2018


Міколу Статкевічу адмовілі ва ўмоўна‑датэрміновым вызваленьні\n29.12.2006 / 13:15\nМіколу Статкевічу адмовілі ва ўмоўна‑датэрміновым вызваленьні 1\nАдпаведны ліст атрымаў бацька палітыка.\nБацька Міколы Статкевіча атрымаў афіцыйны адказ ад Дэпартамэнту выкананьня пакараньняў пра тое, што ягонаму сыну адмовілі ў датэрміновым вызваленьні. Мікола Статкевіч адбывае пакараньне на «хіміі» ў вёсцы Блонь Пухавіцкага раёну за арганізацыю вулічных дэманстрацыяў пратэсту супраць фальсыфікацыі вынікаў выбараў і рэфэрэндуму‑2004. Палітык абураны рашэньнем уладаў.\nПаводле афіцыйнага адказу Дэпартамэнту выкананьня пакараньняў, пытаньне аб умоўна‑датэрміновым вызваленьні Міколы Статкевіча разгледзелі яшчэ 31 ліпеня. Сам палітык нічога пра гэта ня ведаў. У той час ён адбываў пакараньне ў Баранавіцкай спэцкамэндатуры. Мікола Статкевіч паведаміў «Свабодзе»:\n(Статкевіч: ) «У канцы жніўня ў камэндатуры Баранавічаў, дзе я ў той час знаходзіўся, казалі: «Ну, Віктаравіч, начальнік выйдзе з адпачынку напачатку верасьня, разгледзім». Такім чынам, пачаліся падманы, калі заднім чыслом робяцца дакумэнты. Бацьку паведамілі, што пытаньне паездак да яго цяпер у кампэтэнцыі Пухавіцкай камэндатуры. Я ўжо ад верасьня ня бачыў свайго бацьку, і мяне вельмі турбуе ягоны стан, бо яму ў студзені споўніцца 80 гадоў, і ён адзін там».\nАртур Фінькевіч, актывіст незарэгістраванай арганізацыі «Малады фронт», які адбывае пакараньне на «хіміі» ў Магілёве за палітычныя графіці, таксама Новы год сустрэне ў інтэрнаце спэцкамэндатуры. Яму паведамілі, што ў сьвяточныя дні нават не дазволяць выйсьці ў горад.\nПроста беларуска / Адказаць\n01.01.2007 / 22:39\nДзякуй Вам, і прабачце нас, што мы палахліўцы, што нам не хапае салідарнасці, а некаторым і сумлення, каб выйсці і падтрымаць ВАС. Здароў"я і волі ВАМ у новым годзе і здзяйснення усіх жаданняў.


«БЕЗ БИЛЕТА» пайшлі з торбаю » Музыкальное сообщество Беларуси\nМузыкальные новости / «БЕЗ БИЛЕТА» пайшлі з торбаю (4 декабря 2008)\nБеларускі гурт пашырае сваю прысутнасьць у тэле- і радыёэтэрах у іншых краінах. «Мечтатели» трапілі ў ратацыю дзясяткаў радыёстанцыяў з Расеі, Украіны, Літвы і ЗША, праўда што толькі расейскамоўных. З ратацыйных посьпехаў апошніх дзён: удзел у гіт-парадзе «Русского радио Балтия», ратацыя песьні на «Новым радыё» з штату Каліфорнія і радыё «Югра», што вяшчае на Заходнюю Сібір. Лідэра гурта Віталіка Артыста асабліва цешыць, што яго голас пачулі ў горадзе Лангепас, дзе ён жыў у дзяцінстве.\nПаводле інфармацыі лэйбла М2, што займаецца гуртом «БЕЗ БИЛЕТА» ў Расеі, песьню каманды зь Беларусі асабліва ўпадабалі ў Сан-Хасэ і Ханты-Майсійску. Наогул жа выйшла, што гіт Віталя Артыста абмінуў Зямлю — ад Каліфорніі, дзе месьціцца самая буйная ў ЗША расейскамоўная радыёстанцыя да Заходняй Сібіры, дзе вяшчае радыё «Югра». Сам Віталь Артыст прызнаецца, што яго асабліва цешыць факт ратацыі ў горадзе нафтавікоў Лангепас, бо менавіта тамака ён бавіў часы свайго дзяцінства.\nТое яшчэ ня ўсе посьпехі Віталікавых «Летуценьнікаў». Песьня прыцягнула ўвагу Паўла Волі на «Русском радио», таксама атрымалася прыладзіць яе ў этэр «Русского радио Балтия», а кліп на ўкраінскі тэлеканал RuMusic.\nТым часам на сайте www.netradio.by адбылася прэм’ера відэа на песьню «Две лодки», што зьняла NETradio падчас канцэрту 7-га лістапада. Разынка роліка ў тым, што асновай для яго былі здымкі, што зрабілі самі гледачы на аматарскія камэры і мабільныя тэлефоны.\n«БЕЗ БИЛЕТА» пайшлі з торбаю


07/02/2014 Сельская праўда Інтэрв'ю 0\nДобра, калі ў горадзе, дзе ты жывеш, ёсць басейн і трэнажорная зала. Жабінкаўцам пашанцавала: спартыўны комплекс “Бадзёрасць” стаў выдатным месцам для заняткаў спортам і актыўнага адпачынку. Чым жыве сёння спартыўная ўстанова і з якімі праблемамі сутыкаецца? Аб гэтым гутарка з дырэктарам ФАУ “СК “Бадзёрасць” Вячаславам Мікалаевічам Каўганкам.\n— Вячаслаў Мікалаевіч, што на сённяшні дзень можа прапанаваць фізкультурна-аздараўленчы комплекс “Бадзёрасць” сваім наведвальнікам?\n— Мы аказваем шырокі спектр паслуг: можна пазаймацца ў трэнажорнай зале, паплаваць у басейне, пагуляць у настольны тэніс, більярд або аддаць перавагу валейболу, баскетболу ці футболу. Можна адпачыць у саўне ці пазаймацца ў секцыі боксу ці таэквандо. Як бачыце, у нас створаны добрыя ўмовы для таго, каб з карысцю для сябе і свайго здароўя правесці час. Думаю, што кожны з улікам сваіх жаданняў, магчымасцяў і густаў знойдзе для сябе пэўны від спорту для заняткаў. Наведвальнікі — людзі рознага ўзросту, абмежаванняў, акрамя медыцынскіх, ніякіх няма. Прыйсці, напрыклад, у дзіцячы басейн бацькі могуць і з гадавалым дзіцём, толькі каб маленькі наведвальнік быў абавязкова ў выратавальнай камізэльцы.\n— У якой палове дня наведвальнікаў больш? Якім паслугам яны аддаюць перавагу?\n— Найбольшая актыўнасць назіраецца ў другой палове дня. З раніцы ўсе на працы. Так, пасля 17 гадзін запоўнены басейн, згодна з раскладам працуюць залы: з 18 гадзін гульнёвая, якую часта арандуюць прадпрыемствы горада, дзе праводзяць трэніроўкі і спаборніцтвы ў футболе, валейболе; з 16 да 22 гадзін шмат наведвальнікаў у трэнажорнай. Заўсёды ў вячэрні час занята зала адзінаборстваў, дзе трэніруюцца баксёры і таэквандысты, а днём тут заняткі праводзяць з выхаванцамі трэнеры спартыўнай школы. Для таго, каб прыцягнуць да заняткаў спортам жабінкаўцаў, з 1 лютага ўводзім пэўныя скідкі. Так, для жыхароў сельскай мясцовасці ў выхадныя дні, а для гарадскіх — у буднія з 9 да 13 гадзін будзе ўведзена 50-працэнтная скідка на наведванне басейна і іншыя віды паслуг. Самым папулярным застаецца басейн. Раней, акрамя жабінкаўцаў, сюды прыязджалі паплаваць з Кобрына, Камянца, Пружанаў — цяпер там свае басейны. Па-ранейшаму многа берасцейцаў, якім у нас падабаецца з-за таго, што ў басейне не так шматлюдна, зусім не адчуваецца хлорка дый кошт на паслугі прымальны.\n— Дарэчы, пра басейн. Чула, што былі скаргі на тое, што ў ім холадна, стала ніжэйшай і тэмпература вады, і паветра. З чым гэта звязана?\n— У ходзе праверкі Дзяржкантролю, якая была разам з тэлебачаннем, разбіраліся ў праблеме, што датычылася менавіта басейна, у якім з-за няправільнай эксплуатацыі на столі і на сценах узнікла грыбковая цвіль. Чаму так атрымалася? Па дзяржстандартах у басейне для дарослых тэмпература вады не павінна быць ніжэй за 25 і вышэй за 27 градусаў, у дзіцячым — не ніжэй за 30 і вышэй за 32 градусы.\nПры гэтым тэмпература паветра ў памяшканні павінна захоўвацца на 1-2 градусы вышэй за тэмпературу вады. А як гэта зрабіць, калі два басейны знаходзяцца побач і не размежаваны перагародкай-сцяной? Пры такой умове немагчыма трымацца нормаў. Калі для аднаго норма вады 27 градусаў і паветра 29, дык для дзіцячага — гэтага мала, патрэбна падымаць тэмпературу вады да 32, а паветра да 34 градусаў. У такой сітуацыі пачынаецца інтэнсіўнае выпарэнне вады, вентыляцыя не спраўляецца з павышанай вільготнасцю, тады яна трапляе на сцены і столь, на якіх і з’яўляецца цвіль. Памылковым было меркаванне, што яна ўтваралася з-за няспраўнай вентыляцыі, на самой справе яе з’яўленне было звязана з тэмпературнымі рэжымамі.\nРаней у спартыўным комплексе завышалі тэмпературу вады ў абодвух басейнах на 2 градусы. Пры гэтым была высокая вільготнасць. Тэлевізійшчыкі нават здымаць не маглі… Наведвальнікі басейна прывыклі да ранейшай тэмпературы і вады, і паветра, а калі былі ўстаноўлены патрэбныя нормы, пачаліся скаргі, маўляў, холадна плаваць, ды і з басейна, калі вый-дзеш, таксама прахладна. Але ж хіба можа быць некамфортна пры тэмпературы вады 27 градусаў у дарослым басейне і 32 у дзіцячым? На мой погляд, праблема была ў банальнай звычцы. Да таго ж, тэмпература паветра стала крыху ніжэйшая, чым была, людзі таксама гэта адчулі. Вырашаць дадзенае пытанне патрэбна было раней і не за кошт павышэння тэмпературы вады ў басейне, а за кошт рамонту ацяпляльнай сістэмы — да таго як яна выйшла са строю, у басейне грэлася падлога. Ды і батарэі ўстаноўлены не на той сцяне, неабходна пераносіць іх на супрацьлеглую. Устанавіўшы цяпер патрэбныя нормы вады і паветра, зніжана вільготнасць, пазбавіліся ад цвілі. Бывае, што столь крышачку цямнее ля дзвярэй, бо калі іх адчыняюць, трапляе халоднае паветра, а так усё прыйшло ў належны стан, значыць было прынята правільнае рашэнне ў адносінах да нормаў, і нашы дзеянні апраўданыя.\n— Вячаслаў Мікалаевіч, якога рамонту сёння патрабуе спартыўны комплекс?\n— Уявіце сабе, што за час існавання і эксплуатацыі “Бадзёрасці” тут ні разу не праводзіўся капітальны рамонт, а толькі бягучыя. У першую чаргу, ёсць праблема з дахам: трэба перакрываць. У вільготнае надвор’е, калі ідзе дождж або мокры снег, на ім стаіць вада, якая не паспявае збегчы па трубах. Яшчэ пры будаўніцтве былі парушаны нормы памераў сцёкавых труб. Пры гэтым дах сам па сабе вельмі цяжкі, ад гэтага на будынку з’яўляюцца трэшчыны. Зараз з-за іх зачынена на рамонт дзіцячая раздзявалка, думаю, што ў сакавіку яна ўжо будзе працаваць.\nЧасам са строю выходзяць трубаправоды. У будучым плануем замяніць металічныя трубы на пластыкавыя — яны больш даўгавечныя.\n— Ці хапае абсталявання для заняткаў спортам, трэніровак?\n— Пытанне такое востра не стаіць, яго хапае. Калі ўзнікае такая патрэба, то дакупляем і абнаўляем. Так, у зале адзінаборстваў дыван для паядынкаў яшчэ моцны, яго хопіць на некалькі гадоў, маем новы рынг, у добрым стане 20 груш, ёсць і ў запасе; для гульнёвай залы закупляем баскетбольныя і валейбольныя сеткі, мячы, абнаўляем більярдныя кіі і шары — гэта не дарагое абсталяванне. У пракаце 37 пар лыжаў і 30 — канькоў. Нарэшце выпаў снег, замерзлі вадаёмы, і можна катацца на каньках і выходзіць на лыжныя прагулкі. Нарэшце, каб траціць грошы на закупку новага абсталявання, іншыя патрэбы, іх спачатку неабходна зарабіць.\n— Вячаслаў Мікалаевіч, а як вы гэта робіце? Ці выкананы план у аказанні платных паслуг у мінулым годзе?\n— Інструктары-метадысты, трэнеры праводзяць заняткі на на платнай аснове. Так, напрыклад, існуюць групы аздараўленчага плавання для дзяцей, навучанне ў якіх право-дзяць Вера Аляксандраўна Курбатава і Людміла Анатольеўна Гаўрылюк. Апошняя займаецца яшчэ і аквааэробікай з жанчынамі.\nПлатныя групы ёсць па таэквандо, адну з такіх вяду і я, у ёй займаюцца дзеткі ад 5 да 8 гадоў. На заняткі да Вадзіма Барысавіча Драчова прыходзяць больш старэйшыя выхаванцы — ад 10 гадоў.\nКалі будуць пажаданні ад бацькоў на адкрыццё для іх дзяцей той ці іншай секцыі — калі ласка, мы толькі “за”, будзем старацца задаволіць любыя просьбы.\nШто датычыцца плана ў аказанні платных паслуг за 2013 год, то ён перавыкананы. Летась, у параўнанні з папярэднім годам, узрасла і колькасць чалавеканаведванняў спартыўнага комплексу на 7%. Калі ў 2012 годзе гэтая лічба складала 53 тыс. 425, то ў мінулым — 57 тыс. 598.\n— Ведаю, што “Бадзёрасць” цесна ўзаемадзейнічае з працоўнымі калектывамі раёна. Як гэта адбываецца?\n— Прафсаюзныя камітэты прадпрыемстваў і арганізацый раёна заключаюць дагаворы з нашай установай на наведванне басейна. Нам падаюцца спісы работнікаў, на імя якіх выдаюцца абанементы. З намі супрацоўнічаюць камбікормавы і цукровы заводы, чыгунка, РАУС, ЖКГ і многія іншыя — усяго 16 арганізацый.\nНа базе “Бадзёрасці” штогод праводзяць спартакіяды цукравары, камбікормаўцы, чыгуначнікі, акрамя прадпрыемстваў і арганізацый раёна, абласную спартакіяду праводзіць Белпошта, а Брэстаблгаз — спаборніцтвы ў міні-футболе.\n— Вячаслаў Мікалаевіч, чым зараз жыве спартыўны комплекс? Якія планы на будучае?\n— На мінулым тыдні завяршыліся раённыя спаборніцтвы ў міні-футболе сярод аматарскіх каманд “Жабінкаўская футбольная ліга”, у якіх прынялі ўдзел каманды камбікормавага і цукровага заводаў, ПМК-10, спартыўнага комплексу, па дзве каманды з Камянецкага і Брэсцкага раёнаў. Са снежня ўдзельнікі лігі сустракаліся кожную суботу, гулялі па кругавой сістэме. У фінале, які прайшоў 23 студзеня, спаборнічалі зборная каманда “Бадзёрасці” і госці з Камянеччыны. Прыемна, што перамога на нашым баку, на другім месцы — футбалісты з Камянецкага раёна, на трэцім — жабінкаўскія цукравікі.\nНацыянальная каманда баксёраў Беларусі на базе спартыўнага комплексу плануе правесці 4 зборы, якія пройдуць у лютым, ліпені, жніўні і восенню. Мы ўжо маем такі вопыт. Летась зборы праводзілі нацыянальныя каманды нашай краіны, Польшчы і Латвіі ў таэквандо.\nПрыходзьце да нас, займайцеся спортам, актыўна адпачывайце, каб быць здаровымі і маладымі.


Гвалт у Сырыі працягваецца\n10 красавік 2012, 13:28\nУ адпаведнасьці зь мірным плянам, прапанаваным спэцыяльным пасланьнікам ААН і Лігі арабскіх дзяржаваў Кофі Ананам, сёньня меўся пачацца вывад сырыйскіх сілаў бясьпекі з буйных гарадоў краіны, каб у чацьвер уступіла ў сілу пагадненьне аб спыненьні агню.\nАднак сёньня сутыкненьні працягваліся. Крыніцы ў Сырыі паведамляюць, што ўрадавыя сілы вялі агонь у гарадах Хамай і Хомс. Учора па ўсёй краіне былі забітыя 150 чалавек, пераважна цывільныя асобы. Прэм'ер-міністар Турэччыны Рэджэп Тайып Эрдаган абвінаваціў Сырыю ў відавочным парушэньнем дзяржаўнай мяжы з Турэччынай, у выніку чаго два чалавекі ўчора загінулі і многія былі параненыя. Сырыйскія войскі таксама правялі рэйд на тэрыторыю памежнага Лібану, загінуў тэлежурналіст.\nСырыйскія апазыцыянэры заяўляюць, што працяг абстрэлаў з боку сырыйскай арміі вымусіць іх абараняцца са зброяй у руках.\nТым часам у Маскве адбыліся перамовы міністраў замежных спраў Расеі і Сырыі Сяргея Лаўрова і Валіда Муаліма.\nНа прэсавай канфэрэнцыі па выніках сустрэчы кіраўнік расейскага МЗС падкрэсьліў, што мірны плян Анана не павінен тлумачыцца ўдзельнікамі сырыйскага канфлікту «па-рознаму». Лаўроў удакладніў, што плян Анана ўжо ўхвалены Радай Бясьпекі ААН, таму невыкананьне пляну адным з бакоў ня можа служыць падставай для адмовы «другога боку» ад яго выкананьня.


Ці хлынуць грошы ў Беларусь, пасьля таго як урад зоймецца ўдасканаленьнем інвэстыцыйнага клімату?\n05 студзень 2017, 19:48\nАбмяркоўваюць Уладзімер Глод, Алег Грузьдзіловіч І Валер Карбалевіч.\nГлод: Беларускі ўрад напярэдадні Новага году стварыў міжведамасную працоўную групу па ўдасканаленьні інвэстыцыйнага клімату ў Беларусі. Яе ўзначаліў першы віцэ-прэм’ер Васіль Мацюшэўскі. Да 20 лютага група павінна прадставіць свае прапановы наконт паляпшэньня інвэстыцыйнага клімату і карэктаваньня заканадаўства ў сфэры інвэстыцыяў.\nПаколькі я ўжо даўно сачу за інвэстыцыямі ў беларускую эканоміку, то адразу адзначу: нічога новага ў гэтай ініцыятыве ўраду няма. Як мінімум дзьве падобныя групы ствараліся яшчэ раней. Пачыналася ўсё з помпай. Я памятаю прэсавую канфэрэнцыю, якую гадоў пяць таму ладзіў тагачасны намесьнік міністра замежных спраў Аляксандар Гур’янаў. Тады журналістам нават паказвалі схемы і графікі, у якіх расьпісвалася, колькі замежных грошай і зь якіх канкрэтна краін хлыне бліжэйшым часам у Беларусь.\nПад гэтую праграму праводзілі замежныя бізнэс-форумы. Дастаткова згадаць Лёндан, Франкфурт, Нью-Ёрк... Туды самалётам закідвалі чыноўнікаў і прыдворных бізнэсоўцаў. Спадзяваліся на вялікія замежныя інвэстыцыі. Але некаторыя экспэрты пасьля казалі: наўрад ці ўлада адбіла нават выдаткі на самалёты і камандзіровачныя.\nУраджайнай на форумы стала і восень 2016 году. У сярэдзіне верасьня ў Менску прайшоў першы беларуска-аманскі бізнэс-форум, напрыканцы таго ж месяца — форум «Пашыраючы гарызонты: інвэстыцыі, фінансы, разьвіцьцё».\nБеларускія чыноўнікі звычайна прыводзяць замежнікам два галоўныя аргумэнты на карысьць таго, каб тыя ўкладалі інвэстыцыі ў беларускую эканоміку. Першы — стратэгічнае разьмяшчэньне краіны паміж Эўразьвязам і Расеяй. Другі — удзел Беларусі ў эўразійскай інтэграцыі, якая дае доступ да рынку пяці краінаў Эўразійскага эканамічнага саюзу. Апошнім часам да гэтага дадаўся і трэці — Беларусь становіцца часткай кітайскай ініцыятывы «Шаўковы шлях».\nАднак замежныя ўладальнікі фінансаў чамусьці слаба клююць на гэтыя прывабныя рэчы. Так, дзяржаўная праграма разьвіцьця Беларусі на 2011–2015 гады прадугледжвала павышэньне колькасьці наўпроставых замежных інвэстыцыяў да 7–7,5 мільярда даляраў. Паводле Нацыянальнага банку Беларусі, насамрэч іх было толькі 3 мільярды за пяць гадоў. Прычым галоўнымі інвэстарамі сталі дзьве краіны: Расея і Кіпр. Некаторыя экспэрты кажуць, што за ўкладаньнямі з Кіпру стаяць расейскія бізнэсоўцы, якія трымаюць свае грошы менавіта ў гэтай краіне. На ўсе астатнія краіны прыпадае каля чвэрці інвэстыцыяў.\nВадзім Смок, каардынатар праектаў Цэнтру Астрагорскага ў Беларусі і навуковы супрацоўнік інстытуту «Палітычная сфэра», вызначыў пяць галоўных перашкодаў для павелічэньня наўпроставых замежных інвэстыцыяў.\nПершая — адсутнасьць абароны ўласнасьці. Патэнцыйныя інвэстары насьцярожана ставяцца да адміністрацыйнага ціску на ўласьнікаў, а таксама да магчымай нацыяналізацыі.\nАдсутнасьць фондавай біржы ўяўляе сабой другую важную перашкоду для замежных інвэстараў. Безь яе цяжка вызначыць сапраўдны кошт беларускіх прадпрыемстваў.\nТрэцяя перашкода — нестабільнае заканадаўства і агульная адсутнасьць вяршэнства права падмацоўвае страх інвэстараў як за бясьпеку сваіх інвэстыцыяў, так і за прадказальнасьць магчымых прыбыткаў.\nЧацьвёртая — вялікая доля дзяржаўнай уласнасьці ў эканоміцы вядзе да таго, што ўрад адначасова выступае ў ролі і ўласьніка, і рэгулятара. Такія канфлікты інтарэсаў могуць прывесьці да наданьня дзяржаўным прадпрыемствам ільготных умоваў і да нядобрасумленнай канкурэнцыі паміж прыватным і дзяржаўным сэктарамі.\nІ пяты бар’ер — замежныя інвэстары, якія ўжо працуюць у Беларусі, скардзяцца на нізкую кваліфікацыю беларускіх чыноўнікаў і мэнэджэраў.\nЗразумела, што дзеля таго, каб замежныя грошы сапраўды ішлі ў беларускую эканоміку, патрэбныя істотныя перамены. Аднак я вельмі сумняваюся ў тым, што новая працоўная група можа гэта зрабіць. А якая ваша думка наконт гэтага, калегі?\nГрузьдзіловіч: Сумняюся. Магу дадаць, што колькі мы ўжо чулі, пяць гадоў, што вось-вось прыйдуць грошы з Саудаўскай Арабіі, арабскага сьвету! Туды езьдзяць бясконца нашы чыноўнікі, у тым ліку самыя высокапастаўленыя, але нічога значнага мы ня бачым, акрамя — ну, можа, які гатэль пабудуюць. І то абвесьцяць адно, выходзіць другое. Вось як са шпіталем на Багдановіча — усю гэтую тэрыторыю аддавалі арабскаму інвэстару, прайшло два-тры гады, усё заглухла, цяпер зноў думаюць, каму яе аддаць. Тое самае будзе працягвацца далей.\nЗусім ня бачна значных інвэстыцыяў ад ЗША ці ад такой эканамічна разьвітай краіны, як Японія\nЯ таксама думаю, што прыйдуць дробныя інвэстыцыі, хутчэй за ўсё, зь некаторых краінаў Эўропы, якія больш-менш сюды ўжо пратапталі сьцежку. Гэта Польшча, Нямеччына.\nАсобная група інвэстыцыяў будзе з Кітаю. Але Кітай дае толькі крэдыты, і гэтыя крэдыты звычайна зьвязаныя. То бок мы мусім купляць і ставіць іхняе абсталяваньне, працаваць фактычна на Кітай.\nЗусім ня бачна значных інвэстыцыяў ад ЗША ці ад такой эканамічна разьвітай краіны, як Японія. Нядаўна я даведаўся, што ў японскай амбасадзе зарэгістравана ў Беларусі ўсяго 80 грамадзян Японіі. Гэта сьведчыць пра тое, што тут увогуле няма ніякіх сувязяў, акрамя культурніцкіх. Таму я чакаю, што інвэстыцыі калі і будуць, то расейскія — або схаваныя расейскія з Кіпру, з афшору.\nДа перашкод, якія тут ёсьць для сапраўдных моцных інвэстыцыяў, я б дадаў вельмі дрэнную практыку працы з інвэстыцыямі, якая тут ужо была, якая праславіла Беларусь у дрэнным сэнсе. Цяпер ідзе працэс у менскім судзе над былым інвэстарам. Грамадзянін Аўстрыі Мураўёў і ягоныя браты ўклалі больш за 20 мільёнаў даляраў у завод «Мотавела». Тым ня менш праваахоўныя органы лічаць, што ён махляр, гэтую справу закруцілі, усё гэта зруйнавалі. Цяпер былы мэр Менску Ладуцька кіруе гэтым прадпрыемствам, якое фактычна належала Мураўёву, але ў Мураўёва яго адабралі.\nЯшчэ адзін вельмі выразны бар’ер — гэта карупцыя. Дзяржаўныя чыноўнікі фактычна ўсе інвэстыцыйныя праекты абумоўліваюць вялікімі адкатамі або іншымі схемамі. Мы бачым, што чыноўнікі чамусьці заўсёды аказваюцца за сьпінаю ў гэтых інвэстараў, тыя потым ня могуць рабіць сваю справу, чыноўнікі працьвітаюць. У выніку дзесяцігодзьдзямі інвэстыцыі сапраўдныя ў Беларусь не ідуць.\nКарбалевіч: Тут ёсьць некалькі праблемаў. Найперш гэта сусьветная праблема. Сёньня ў сьвеце шмат лішніх грошай, якія няма куды ўкладаць, бо няма праектаў, якія акупляюцца. Таму грошы перапоўнілі банкі — у Эўропе, у шмат якіх краінах банкі бяруць грошы пад адмоўны працэнт. То бок юрыдычныя і фізычныя асобы плацяць банкам за паслугу, за захоўваньне сваіх грошай, у адрозьненьне ад таго, што ў Беларусі за захоўваньне грошай у банках апошнія даюць нядрэнны працэнт. То бок у Эўразьвязе праблема не інфляцыі, як у Беларусі, а дэфляцыі.\nАле вернемся да беларускіх праблемаў. Ну вось паказальная гісторыя з кітайскай крэдытнай лініяй. Раней казалі і пра 15 мільярдаў кітайскай крэдытнай лініі, і пра 7 мільярдаў, але асвоілі рэальна зусім няшмат. Бо няма акупных праектаў, а ўрад ня хоча даваць гарантыі на гэтыя крэдыты, праекты, бо разумее, што гэта толькі павялічыць дзяржаўны доўг.\nпаказальная гісторыя з кітайскай крэдытнай лініяй. Раней казалі і пра 15 мільярдаў кітайскай крэдытнай лініі, і пра 7 мільярдаў, але асвоілі рэальна зусім няшмат. Бо няма акупных праектаў\nБылы памочнік прэзыдэнта Беларусі Кірыл Руды ў нядаўнім артыкуле прыйшоў да высновы, што капіталы сыходзяць зь Беларусі. Інвэстыцыі не ідуць, нягледзячы на тое, што сапраўды бясконца ідуць інвэстыцыйныя форумы і ў Эўропе, і ў Менску. На дадатак да тых форумаў, пра якія казаў Уладзімер Глод, нагадаю, што быў яшчэ турэцкі інвэстыцыйны форум, калі там некалькі соцень бізнэсоўцаў разам з прэзыдэнтам Эрдаганам прыехалі ў Беларусь. Але эфэкту ад усяго гэтага няма. Лічбы інвэстыцыяў, якія дае афіцыйная статыстыка, — гэта фактычна рэінвэстыцыі. То бок тыя прадпрыемствы замежныя, якія існуюць у Беларусі, свой прыбытак не выводзяць зь Беларусі, а тут яго рэінвэстуюць. Гэта і дае нейкі прырост інвэстыцыяў.\nХоць фармальна бізнэс-клімат у Беларусі паляпшаецца, пра гэта кажа паляпшэньне месца Беларусі ў сусьветным рэйтынгу. Але гэта мала працуе, бо прыватызацыя дзяржаўных прадпрыемстваў не адбываецца, яна заблякаваная. Да таго ж мала рэнтабэльных прадпрыемстваў, якія былі б прывабныя для замежнага інвэстара. І сапраўды, тая ж гісторыя «Мотавела» кажа, што няма гарантыі ўласнасьці ні для беларускіх бізнэсоўцаў, ні для замежнікаў. І гэта галоўны чыньнік, які вядзе да таго, што замежныя інвэстыцыі ў Беларусь не ідуць.


Лукашэнка нагадаў Расіі пра Баранавічы і Вілейку\n25.04.2010 / 13:05\nЛукашэнка нагадаў Расіі пра Баранавічы і Вілейку 21\nЁн звінаваціў расійскае кіраўніцтва ў падвойных стандартах.\nАляксандр Лукашэнка нагадвае, што Расія бясплатна арандуе дзве вайсковыя базы на беларускай тэрыторыі. Пра гэта ён сказаў у нядзелю, адказваючы на пытанні журналістаў у Мінску.\n«Галоўнакамандуючы Узброенымі сіламі Расіі, мабыць, забыўся, што на тэрыторыі Беларусі знаходзяцца дзве дзеючыя базы: у раёне Баранавічаў і раёне Вілейкі, -- падкрэсліў ён. --\n«І магу нагадаць, што ў адрозненне ад Севастопаля Расія плаціць нам нуль рублёў і нуль капеек за арэнду гэтых базаў».\nАляксандр Лукашэнка пракаментаваў нядаўняе падпісанне Расіяй і Украінай пагаднення наконт падаўжэння на 25 гадоў тэрміну арэнды Расіяй ваенна-марской базы ў Севастопалі.\n«Я не буду займацца падрабязнасцямі -- у Расіі гэта ўжо актыўна каментуюць: навошта Расіі Чарнаморскі флот і г.д.\nГэта іх справа, з кім там ваяваць.\nГэта справа Расіі: ўтрымліваць яго ці не ўтрымліваць, якая цана гэтага флоту.\nАле сваіх калег ва Украіне я хачу павіншаваць з гэтай цудоўнай перамогай: яны атрымалі некалькі мільярдаў даляраў за падпісанне гэтай дамовы.\nАле я зараз не пра гэта», -- сказаў кіраўнік дзяржавы.\nПрэзідэнт нагадаў, што ў раёне Баранавічаў дзейнічае расійская вайсковая база, функцыяй якой з'яўляецца ранняе папярэджанне ракетнага нападу. «Гэта вельмі важная новая база, якую мы ў свой час дабудоўвалі з Барысом Ельцыным», -- нагадаў беларускі лідэр. «Другая база забяспечвае сувязь з падводным флотам Расійскай Федэрацыі ў Атлантыцы», -- дадаў ён.\n«Калі прэзідэнт Расеі пра гэта забыўся -- і пра Баранавічы і пра Вілейку -- час нагадаць», -- падкрэсліў Аляксандр Лукашэнка. «Вось вам справы і намеры», -- дадаў ён.\nКіраўнік дзяржавы таксама нагадаў, што беларуская армія абараняе Расію на заходніх рубяжах, складае аснову вайсковай групоўкі саюзнай дзяржавы. «На Захадзе ў Расійскай Федэрацыі, акрамя беларускіх Узброеных сілаў, нікога больш няма», -- падкрэсліў Аляксандр Лукашэнка. Ён звярнуў увагу і на дзейсную дамову аб адзінай сістэме СПА, на падпісанні якой так настойвала Масква.\nТаксама Лукашэнка заявіў, што пакуль не вызначыўся, ці паедзе на саміт АДКБ 8 мая.\nКіраўнік дзяржавы адзначыў, што 27 красавіка збярэцца група высокага ўзроўню, дзе будзе абмеркаваны парадак дня маючага адбыцца пасяджэння АДКБ. Тут жа плануецца разгледзець пытанне па Кыргызстане. Прэзідэнт падкрэсліў, што калі справа гэтым абмяжуецца, «тое, канечне, мне там рабіць».\nЁн таксама дадаў, што ў чэрвені запланавана правядзенне поўнафарматнага пасяджэння АДКБ, дзе будзе разгледжана каля 15 пытанняў.\nНа пытанне аднаго з журналістаў, ці можа АДКБ у яе цяперашнім фармаце ўплываць на сітуацыі, падобныя да Кыргызстана, а яшчэ раней Абхазіі і Паўднёвай Асеціі,\nАляксандр Лукашэнка сказаў: «Цяперашнія падзеі адказваюць на гэтае пытанне.\nКалі АДКБ не можа своечасова паўплываць -- значыць, такая арганізацыя». «Перспектыў гэтая арганізацыя не мае, калі і далей так будзе развівацца сітуацыя», -- дадаў ён.\nЛукашэнка таксама заявіў, што расійскае кіраўніцтва непаслядоўнае ў выказваннях пра «працаўладкаванне» высокапастаўленых асоб, якія пакінулі сваю краіну.\nВыказванні расійскага кіраўніцтва дэманструюць падвойныя стандарты.\n«Што тычыцца дэкларавання таго, што трэба ісці насустрач адзін аднаму, то Дзмітрый Мядзведзеў напэўна меў на ўвазе Беларусь. Бо толькі Беларусь заўсёды ішла насустрач расійскім чаканням», -- лічыць Аляксандр Лукашэнка.\n«Што тычыцца працаўладкавання, то, мне здаецца, ён меў на ўвазе свайго папярэдніка на пасадзе прэзідэнта РФ -- Уладзіміра Пуціна, які ў свой час уладкаваў у сябе Акаева і многіх іншых», -- дадаў ён.\nКіраўнік дзяржавы адзначыў, што папрасіў сваіх памочнікаў падрыхтаваць яму адпаведную інфармацыю аб падзеях падчас «цюльпанавай рэвалюцыі». Аляксандр Лукашэнка зачытаў цытату Уладзіміра Пуціна падчас тых падзеяў. 25 сакавіка 2005 г. прэзідэнт Пуцін, каментуючы сітуацыю ў Кыргызстане, сказаў: «Што тычыцца магчымасці прыезду ў Расію Аскара Акаева, то мы не будзем пярэчыць».\n«Чаму тады гэта лічылася магчымым, а прыехаць цяперашняму прэзідэнту ў Беларусь – немагчыма? – абурыўся беларускі лідэр. –\nМядзведзеў, мабыць, пакрыўдзіўся на тое, што Бакіеў прыехаў у Беларусь, а не ў Расію. Але, мабыць, у Курманбека Саліевіча былі на тое свае важкія падставы».\nАляксандр Лукашэнка нагадаў, што тады ж, у 2005 годзе, Уладзімір Пуцін сказаў, што падзеі ў Кыргызстане -- вынік слабасці ўлады і назапашаных сацыяльна-эканамічных праблем:\n«Гэта не стала для нас нечым не чаканым. Разам з тым вартая шкадавання тая акалічнасць, што чарговы раз у адной з краін на постсавецкай прасторы палітычныя пытанні вырашаюцца не прававым спосабам, а суправаджаюцца пагромамі і чалавечымі ахвярамі».\nІ яшчэ, кажучы пра тую апазіцыю, якая прыйшла да ўлады ў 2005 годзе, прэзідэнт Расеі тады выказаў надзею, што яна зможа ўзяць сітуацыю пад кантроль, сказаў: «Гэтыя людзі нам добра вядомыя. Яны ўсяляк спрыялі развіццю адносін паміж Расіяй і Кыргызстанам». То бок ужо на той момант Курманбек Бакіеў са сваімі калегамі шмат зрабіў для Расіі і нармальных адносінаў з ёй».\nВось параўнайце выказванне гэтага чалавека тады і выказванні Дзмітрыя Мядзведзева цяпер. Хіба гэта не падвойныя стандарты?\nХіба гэта не супярэчнасць? Гэта, па-першае. Па-другое, я папрасіў у сваіх памочнікаў даведку аб працаўладкаванні высокапастаўленых бежанцаў», якія аселі ў Расіі.\nАскар Акаеў – былы прэзідэнт Кыргызстана, Аслан Абашыдзе – былы лідэр Аджарыі, а таксама былы кіраўнік «Нафтагаза» Украіны, былы міністр унутраных спраў Украіны, былы мэр Адэсы і многія іншыя», - адзначыў Лукашэнка.\n25.04.2010 / 13:26\nВось калі ЁН зьбярэхэўру з "былых", ды апране іх у амапаўскую хворму, тады ўжо літасьці не прасі...\n25.04.2010 / 14:45\nЗа арэнду патрэбна плаціть, але калі мы не зарабляем на вайсковых частках, то магчыма гэта падарунак!!!\n25.04.2010 / 18:29\nЦяпер якраз настаў час патрабаваць грошы ў РФ за іх ваенныя базы. Адмаўляюцца плаціць з улікам кампэнсацыі за мінулыя гады – значыць, запрасіць амэрыканцаў на дапамогу!! Таксама пара ставіць пытаньне наконт мэтазгоднасьці тут насаджэньня расейшчыны. У чым праблема? У тым, што гэна насаджэньне ідзе за кошт УСІХ беларускіх падаткаплатнікаў. А гэта найвялізныя грошы на падручнікі рас.мовы, на заробкі выкладнікам "языка" й гэдэ. Плюс, безьліч маральных выдаткаў. Адзін зь іх – марнаваньне нашых дзетак вывучэньнем нікому не патрэбнае тут расейскае мовы. І ўсё дзеля чаго? Каб у выніку беларусы не маглі атрымаць нават іх ср-ую нафту са зьніжкай?!!! Карацей, увесь ваенна-прамысловы комплекс РБ трэба перабудаваць на патрэбы ЗША і НАТО. Бо менавіта яны, як і Беларусы, зьяўляюцца вечнымі апанэнтамі шавіністычнай Расеі!


Людміла Мірзаянава: “Не сорамна?” | Народная Воля\nЛюдміла Мірзаянава: “Не сорамна?”\n12.05.2011 в 14:23\nЯны абвінавачваюцца па ч.1 арт. 293 КК РБ (арганізацыя масавых беспарадкаў), па якой пагражае пакаранне ў выглядзе пазбаўлення волі на тэрмін ад 5 да 15 гадоў. Маці Фёдара Мірзаянава распавяла “Народнай Волі”, у якіх умовах праходзіць працэс.\nНаколькі мне вядома, з 11 мая ўвялі дапаўненні ў працэдуру допуска ў судовую залу і ў сам суд, — рассказвае Людміла Фёдараўна Мірзаянава. – Зараз пачаў складацца спіс тых людзей, хто ходзіць на суды. І на суды менавіта па падзеях 19 снежня. Гэта мера ўведзена дадаткова да праверкі пашпартоў і рэчаў. А 12 мая на 4-м паверсе суда Партызанскага раёна, дзе і праходзіць працэс, невядомыя, не прадстаўляючыся, не пытаючы дазволу, дэманстратыўна здымалі на відэа тых, хто прыйшоў на суд. Мне хацелася б ведаць: чым выкліканы такія дзеянні? Сярод усіх прысутных і так назіраецца напружанне, а тут яшчэ гэтыя здымкі… Гэта што, нармальна, па-чалавечы? Не сорамна?..